text:
Søldarfjørður
Søldarfjørður er ein bygd í Eysturoynni. Søldarfjørður verður mett at vera landnámsbygd og telur í dag 334 fólk (í 2013). Sjógvurin, sum hevur givið fólkinum á staðnum dagligt breyð, hevur eisini kravt síni offur, og í bygdini Søldarfjørður stendur minnisvarði yvir teir, sum ikki komu heim aftur av havinum. Minnisvarðin er fyri sjólætin í bygdunum Skipanes, Søldarfjørð og Lamba.
Bygdin er kend fyri síni mongu stóru trø.[2]
Søga[rætta | rætta wikitekst]
Søldarfjørður verður hildin at vera landnámsbygd. Soleiðis skrivar Robert Joensen í grein síni ”Hvussu gomul er bygdin” (Varðin 38: 27). Fyrstu ferð Søldarfjørður verður nevndur í søguligari keldu er í jarðarbókini frá 1584. Tá situr Jón Heinason, løgmaður og bóndi í Lamba, við festijørðini í Søldarfirði. Heinason sat við nógvari jørð um alt landið, bæði ognar- og kongsjørð. Men bústaður og høvuðsgarður hansara hevur óivað verið her, úr Søldarfirði og út á Glyvrar.
Trúbótin kom til Føroya umleið 1540, og í tí sambandi kom øll kirkjujørðin undir kong. Hugsandi er, at Søldarfjørður hevur verið kirkjujørð undan trúbótini. Arne Thorsteinsson skrivar í Fróðskaparritum frá 1978 eina grein um forna búseting í Føroyum. Har skrivar hann um, hvussu bygdir spakuliga eru skiftar sundur í býlingar og síðan í hús, og at hetta er byrjað longu í víkingatíðini. Í hesum sambandi nevnir hann, at hann hugsar, at tey stóru festini, sum fevna um heilar býlingar, í 1584 longu eru komin undir kirkjuna tíðliga í miðøld (Thorsteinsson 1978: 74).
Fram til 1712, tá ið Jákup Rasmusson festir í Søldarfirði, eru somu bøndur í Søldarfirði, Útbø og Lamba. Festið á Glyvrum fer burturav millum 1642 og 1649. Hyggja vit nærri eftir teimum trimum festunum, síggja vit, at í Søldarfirði ganga í 1584 18,46 seyðir á mørkina (umframt átta neyt og eitt ross), úti á Bø hoyrir einki til festið, og í Lamba ganga 18,19 seyðir á mørkina. Hugsandi er tí, at Søldarfjørður og Útbø hava ligið í felagi, tvs. at talið av kríatúrum hevur verið felags fyri tey bæði festini. Tað, at 80 seyðir verða fluttir úr Søldarfirði til Lamba, tá ið Jákup Rasmusson festir í 1712, bendir á, at so er (Degn 1945: 174). Staðanøvnini Heimbø og Útbø benda somuleiðis á, at tá ið fólk í sínari tíð (kanska tíðliga í miðøld) eru búsett Útbø, eru hesi fólkini komin av Heimbø. Men søguligar keldur vita einki at siga um hesi fólkini.
Á vártingi í 1674 verður Magnus Ólason í Søldarfirði stevndur fyri at hava havt samlegu við Maggu Ábrahamsdóttir. Magnus verður aftur stevndur á várting í 1679; hesa ferð fyri at hava ligið við konu síni, áðrenn tey giftust. Á vártingi í 1689 verður Petur Ábrahamsson úr Søldarfirði, sum tá er fluttur til Norðragøtu, stevndur fyri at hava ligið við konu síni, áðrenn tey giftust.
Í samband við eina marknatrætu millum Søldarfjørð og Lamba í 1740 teljast Ábraham Magnusson (tá 55 ára gamal) og Símun Magnusson (tá 60 ára gamal) millum vitnini. Hugsandi er, at øll hesi fólkini hava verið í familju, soleiðis at Magga og Petur vóru systkin, og at Ábraham og Símun vóru brøður, synir Maggu og Magnus. Um so er, er Símun føddur um tað tíðina, Magga og Magnus giftust og Ábraham nøkur ár seinni. Hvar í Søldarfirði hesi fólkini hava búð er ilt at siga. Hvat tey hava gjørt er ilt at siga; kanska hava uppsitið ella røkt garðin fyri bóndan. Tað er hugsandi, tí ættin hvørvur úr Søldarfirði, tá ið bóndi er komin í bygdina.
Keldur[rætta | rætta wikitekst]


c: text/html

text:
Fyri oman Rætt / Fjallið
Tað var í 2010, at bygdin fekk henda nýggja hagapartin: Fyri Oman Rætt/Fjallið. Áseyðatalið er 136, og markið í millum teir báðar nýggju hagarnar gongur úr Neytaliðinum, niðan á Barmsbrekku, niðan á Háls, norður um Háls og oman í Rógvugil (niðan fyri Festirstein), úr Rógvugili á skák norður ímóti Gjógv (heiman fyri Húsið) og frá Gjógv oman á Róvuna.
Tann 25.10.10 hevði Omanrætt/Fjallið sín fyrsta fund og valdi hesar í hagastýrið: Páll Sivertsen, Óla Debes, Jákup Matras, Súna Christiansen og Jóhannes Juhl Johannesen. Sum røktingarmenn vórðu valdir Óli Debes og Páll Sivertsen. Á sama fundi varð samtykt at søkja Umhvørvisstovuna um loyvi at geva haganum navnið Ambadalur.
Røktingarmenninir Páll og Óli
Fyri oman Rætt/Fjallið er ein 2 marka hagi. Sambært úrskurði í sambandi við útskiftingina skuldi Fyri oman Rætt/Fjallið hava 136 hagfastar seyðir.
Fleiri myndir: myndasavn - 2010 - novembur.

robotstxt: allowed

filter: keep


text:
Náttúruvísindadeildin partur av týðandi laksagransking
Dygd og virði á laksaflaki treytað av reinsing
Nýggj granskingarúrslit
Í grein, prentað í altjóðað vísindaliga tíðarritinum Aquaculture Research, verður staðfest, at blóðrestir og innvølisrestir í kruvdum laksi elva til rivur (Mynd 1) og skerdan fastleika í laksaflaki.
Tað er Ása Jacobsen, sum er ph.d.-lesandi á Fróðskaparsetri Føroya og granskari á Fiskaaling, ið hevur skrivað forvitnisligu greinina saman Jonhardi Eysturskarð, granskara á Fiskaaling, og Hóraldi Joensen, lektara á Náttúruvísindadeildini á Fróðskaparsetri Føroya.
Endamálið við hesum partinum av ph.d.-verkætlanini, lýstur og viðgjørdur í greinini, er at kanna, hvussu stóran týdning skynsom og vandalig reinsing av búkrúminum eftir kryvjing hevur fyri flakadygdina á alilaksi. Sjeyogtjúgu framleiðslu- og góðskuparametrar vórðu mátaðir á í alt tríati reinsaðum og óreinsaðum, køldum og ókøldum laksum. Kanningarnar vístu greitt, at flakarivur og minkaður flakafastleiki høvdu samband við eftirverandi blóð-, nýra- og innvølisrestir í búkrúminum. Multivariat analýsa avdúkaði harafturat, at flakarivur og skerdur flakafastleiki vóru stórt sæð einans orsakað av tvørrandi reinsing. Eisini vístu kanningarnar, at ókøldur fiskur misti lit á flaki og táknum eftir heilt fáum tímum.
Fíggjarligur stuðul
Granskingarráð Føroya og Fiskivinnuroyndir hava stuðlað ph.d.-verkætlanini fíggjarliga.
Greinin í fullum líki
Greinin hevur heitið: “Gaping and loss of fillet firmness in farmed salmon (Salmo salar L.) closely correlated with post-slaughter cleaning of the abdominal cavity”, og kann lesast á niðanfyristandandi slóð:
http://onlinelibrary.wiley.com/doi/10.1111/are.12884/epdf
Takksemi
Drúgva og umfatandi kanningararbeiðið var í stóran mun gjørt av Margretu Dam, laboranti og Dr. Magnus Paula Magnussen, sála. Tey bæði hava stóra takk uppibornað. Víðskygni og vitborni Magnus Pauli Magnussen fostraði nógvar tankar um laksagransking og var tann fyrsti her á landi, sum munnliga og skrivliga vísti á heilsuliga og handilsliga týdningin av at reinsa dálkað lýsi, ætlað til laksafóður.
-
16.05.2019 Setrið Náttúruvísindadeildin Til lesandiMóttøka í KongshøllBjóðað verður til móttøku í sambandi við, at føroysk og altj...
-
14.05.2019Endurlýsing eftir rektara til FróðskaparsetriðOv fáar umsóknir vóru í fyrra umfari, og starvið sum rektari...
-
10.05.2019 Setrið Føroyamálsdeildin Søgu- og samfelagsdeildin Til lesandi FróðskapurFrændafundur 9 er kominÍ august 2016 varð skipað fyri íslendsk-føroyskari ráðstevnu...


text:
Í dag hoyra vit mangan tosað um “eldri” og “meiri álítandi” handrit, men vit hoyra ikki nógv um upprunan til hesi handrit. Tað er ein væl prógvað sannroynd, at tað finnast einans tvær linjur av bíblium: tann eina úr Antiochiu í Sýriu (kend sum tann Sýriska, ella Byzantiska tekst týpan), og hin kemur úr Alexandriu í Egyptalandi (kend sum tann Egyptiska, ella Hesykniska tekst týpan). Sýriski teksturin úr Antiochiu er fleirtals teksturin, frá hvørjum okkara elskaða King James 1611 kemur, og tann Egyptiski teksturin er minniluta teksturin, frá hvørjum tær nýggju perversjónirnar koma. (Gloym Róm og hennara vestara tekst, tí hon fekk síni manuskriptir úr Alexandriu í Egyptalandi.)
Legg til merkis, hvussu ringan vitnisburð Halgi Andin, gjøgnum skriftina, gevur um Egyptaland og Alexandriu:
- Egyptaland verður fyrstu ferð nevnt í sambandi við, tá ið Ábram ikki leit á Egyptar viðvíkjandi ektakonu síni.
(Genesis 12:10-13)
- Ein av teim klárastu prophetisku myndunum uppá Christus í Bíbliuni, varð seldur júst til Egyptalands sum trælur.
(Genesis 37:36)
- Jóseph vildi ikki at bein hansara vórðu eftirlatin í Egyptalandi.
(Genesis 50:25)
- Guð drap allar hinar fyrstuføddu hjá Egyptum.
(Exodus 12:12)
- Guð kallar Egyptaland fyri Trældómshúsið.
(Exodus 20:2)
- Guð kallar Egyptaland fyri Jarn bræðsluovnin.
(Devteronomion 4:20)
- Kongar Ísraels fingu noktað av Guði at fáa sær hestar úr Egyptalandi
(Devteronomion 17:16)
So hví kuldu vit leitað hagar eftir eini bíbliu?
- Jødarnir fingu noktað at søkja sær hjálp úr Egyptalandi, so hví skuldu vit fingið ófrelstar “egyptar” at týða korrupt Egyptisk manuskriptir fyri okkum?
(Jeremiah 42:13-19)
So hví kuldu vit leitað til menn, sum eru lærdir á Egyptiskan vís, eftir eini bíbliu?
- Guð ætlar at revsa Egyptaland.
(Jeremiah 46:25)
- Guð kallar Son sín út úr Egyptalandi (Hós. 11:1; Matth. 2:15), eins væl og hann leiddi Ísraelsmenn út úr Egyptalandi at tæna sær í oyðimørkini.
(Exodus øll)
- Egyptaland verður flokkað saman við Sodomu.
(Opb. 11:8)
- Fyrstu ferð Alexandria verður nevnt í Bíbliuni er tað í sambandi við vantrúgvandi fólk, atsókn, og til endans deyða hins fyrsta martýrs: Stephans
(Gern. Áp. 6:9 & 7:54-60)
- Aðru ferð, ið Alexandria verður nevnt, snýr tað seg um ein villfarnan prædikumann, sum mátti verða rættleiddur í Guðslæru síni.
(Gern. Áp. 18:24-26)
- Tvær tær síðstu ferðirnar, ið vit lesa um Alexandriu, er í Gern. Áp. 27:6 og 28:11. Her síggja vit, at Paulus varð sigldur til deyða sín í Róm av tveimum skipum úr Alexandriu.
- Alexandria var tann næststørsti býurin í Rómverska ríkinum, Róm verandi hin størsti. Býurin varð grundlagdur í 332 f. Chr. av Alexanderi Mikla (ein mynd uppá anti-christ í Dániel kap. 8). Staðsettur við Níláar-ósan, var Alexandria staðurin, har viti Pharaos stóð, eitt av “hinum sjey undrum” hins forna heims. Alexandria hýsti eisini gudspekiskúlanum, sum einaferð varð leiddur av stóra trúvillinginum Adamantiusi Origeni (185-254 e. Chr.), sum var høvuðs drívmegin aftanfyri avskeplingarnar í Alexandriska tekstinum.
SPURNINGUR: Í ljósinum av, hvat Guðs orð sjálvt sigur um sokallaðan hægri kunnleika og heimspeki (I. Cor, 1:22; Róm 1:22; Gen. 3:5; Col. 2:8; I. Cor. 8:1), hví skuldi nakar veruligur Christin væntað at funnið hitt sanna Guðs orð í Alexandriskum handritum?
Týtt úr bókini “Fighting Back”,
“A handy Reference Guide for King James Bible Believers.”
Eftir James L. Melton.
P. S. Leggið til merkis, at BÁÐAR hinar Føroysku “bíbliurnar” eru týddar eftir Alexandriskum handritum, ikki eftir teirri VERULIGU BÍBLIUNI, henni úr Antiochiu, sum Católska skøkjan hevur ligið eftir og brent í 1700 ár!!


text:
Heimskendi amerikanski prædikumaðurin Dwight L. Moody, var føddur nærhendis býnum Boston í státinum Massachusetts í 1837 og andaðist í 1899. Til samanberingar skal sigast, at Moody livdi samstundis sum skotin William Gibson Sloan, sum var føddur í 1838 og sum prædikaði evangeliið í Føroyum. Hóast Dweight L. Moody andaðist einans 62 ára gamal, hevði hann prædikað fyri mannfjøldum, ið taldu meiri enn 100 milliónir, nógv meir enn nakar annar tá á døgum. Hesin víða kendi og virdi evangeliums boðberi, bar ein logandi andans eld í barmi sínum eftir at leiða menniskju til Kristus, eftir at hann 19 ára gamal varð umvendur. Hann var ikki einans kendur í Amerika, men eisini í Evropa, serstakliga í Onglandi og Skotlandi. Miðskeiðis í lívsverki sínum segði Moody: “Verk mítt kennist stórbærari nú enn nakrantíð áður….á, hvør ein frøi at vera við í hesum innheystingarverki fyri Harran.”
Týðing: Svenning av Lofti
Upplestur: Heri Jacobsen
Lívssøgan hjá D.L. Moody” – 1. og 2. partur – Lurta her
Lívssøgan hjá D.L. Moody” – 3. og 4. partur – Lurta her
Lívssøgan hjá D.L. Moody” – 5. partur – Lurta her
Les meira


text:
Tosað varð um, at tað er alneyðugt at seta størri fokus á yrkisútbúgvingar fyri at fáa lýst hendan møguleikan betri, soleiðis at tey ungu betri kenna sínar valmøguleikar, tá útbúgving skal veljast.
Eisini varð tosað um, hvørjar forðingar eru fyri meistaran at taka lærling. Eitt nú varð nevnt, at á summum økjum mugu lærlingarnir til Danmarkar í skúla, og at hetta kann gerast ein forðing. Tó liggur størsta forðingin í sjálvari yrkisútbugvingarskipanini. Tveir faktorar mugu broytast beinanvegin, fyri at lærlingar skulu støðast. Fyri tað fyrsta má tað vera møguligt hjá teknisku skúlunum at taka lærlingar inn á skúlan meira enn einaferð um árið. Harafturat mugu skúlaskeiðini styttast úr 20 vikum niður í 10 vikur; eisini hóast hetta merkir, at fleiri skúlaskeið vera fyri at varðveita longdina á skúlagondini. Hesi sjónarmið hevur Føroya Handverksmeistarafelag eisini fleiri ferðir víst á.
Havnar Handverksmeistarafelag er saman við Føroya Handverksmeistarafelag í holt við fleiri átøk, sum skulu seta størri fokus á handverksfakini. Nøkur av hesum átøkum verða gjørd saman við Føroya Handverkarafelag, Landsfelag Handverkaranna og Skúlanum á Fløtum. Talan er um tveir bóklingar til 8-9 flokk. Annar bóklingurin snýr seg um skúlavitjanir á byggiplássum, har næmingarnar undan vitjanini seta seg inn í viðurskifti í byggivinnuni. Hin bóklingurin er eitt roknihefti, har næmingarnir brúka sína egnu skúlastovu sum dømi um, hvussu handverkararnir, sum hava bygt skúlan, nýta sínar rokniførleikar í sínum arbeiði.
Tiltakið fríggjakvøldið var ætlað sum eitt óformligt høvi hjá limunum í Havnar Handverksmeistarafelag, sum er limur í Føroya Handverksmeistarafelag, at tosa um omanfyri nevndu viðurskifti. Vónandi fara hesi átøk, sum nú eru sett ígongd, at betra um lærlingatilgongdina.


text:
Tænastur
Endamál okkara
Endamál okkara er, at skapa serliga brúkslist m.a. eftirgjørt grót, klettar, fossar, hyljar og springvatn til garprýði, hellið, íbygdarsteinar og hitapottar.
Vit bjálva hús við flamingo og klæða tað við grótlíki. Hetta tilfar er vakurt og haldført og er nógv nýtt m.a. í stuttleikaparkum, so sum Legoland, vatnland, Lalandia og Zoologiskhava.
Úr hesum serliga betongi skapa vit eisni: Havamøblar, alskyns havaprýði, borðplátur og vask. Vit skapa eisini list úr øðrum tilfari, so sum træið, máling, rust, v.m.
Tað er bert hugflogið, sum setur markið
Hevur tú eina serliga uppgávu/hugskot, sum krevur eitt listarligt hegni, so skapa vit hetta fegin saman við tær.


text:
Tórshavnar Sløkkilið verður 85 ár 1. oktober
Stovningardagurin verður hildin leygardagin 6. oktober millum kl 12 og 18, tá opið verður á Brandstøðini. Henda sama dagin halda nøkur starvsfólk starvsdagar og árstekn verða handað fyri 10 og 20 ára trúgva tænastu.
Klokkan 15 seinnapartin verður almenn løta, har Jógvan Arge fer at siga frá søguni um Tórshavnar Sløkkilið gjøgnum 85 ár.
Fólk eru vælkomin á gátt at kunna seg um ymisku uppgávurnar hjá Sløkkiliðnum, at síggja allar teir fínu bilarnar og ymsa útgerð á stóra savninum á Brandstøðini.
Og takið endiliga børnini við - væl ílatin - tí tey sleppa at spula við brandslangum, at sløkkja eld og at royna seg í einum roykfyltum rúmi.
Dyrnar lata upp fyri almenninginum klokkan 12, tá sløkkiliðsfólk fara at vísa runt. Klokkan 15 er móttøka og ein viti at fáa. Annika Olsen, bogarstjóri, fer at siga nøkur orð, árstekn verða handað og Jógvan Arge heldur røðu. Dyrnar lata aftur klokkan 18.


text:
Tekna teg sum lim í Tórshavnar Bátafelag. Trýst á búðmerkið
-
Hvat er á skránnimaj27man201920:00 Felagshúsið opiðFelagshúsið opiðmaj 27 kl. 20:00 – 23:00maj29ons201920:00 Felagshúsið opiðFelagshúsið opiðmaj 29 kl. 20:00 – 23:00maj31fre2019heldags Bátahugnin Hvalvík 2019Bátahugnin Hvalvík 2019maj 31 – jun 1 heldagsheldags Norðoya stevnaNorðoya stevnamaj 31 – jun 2 heldagsjun1lør201910:00 Felagshúsið opiðFelagshúsið opiðjun 1 kl. 10:00 – 12:00jun3man201920:00 Felagshúsið opiðFelagshúsið opiðjun 3 kl. 20:00 – 23:00jun5ons201920:00 Felagshúsið opiðFelagshúsið opiðjun 5 kl. 20:00 – 23:00
-
Tíðindi
- 8. juni kl 1400 verður barnatiltakið 26. maj 2019
- Ókeypis kort frá Eniro 13. maj 2019
- Mjáflaggahúning 2019 26. april 2019
- Limafundur mánakvøldið kl 20.00 13. marts 2019
- Wayfarer 19. februar 2019
- “Upp á tá” 8/2 kl 2130 7. februar 2019
- Rækjukvøld 4. februar 2019
- Ársveitslan 2019 verður 30 mars Kl. 1900 18. januar 2019
- Upp á tá 18. januar 2019
- Jóla- og nýttársheilsan frá Tórshavnar Bátafelag 2018 24. december 2018
Nýggjastu viðmerkingar
- Jan til Góð ráð
- Høgni Waag Høgnesen til INNBJÓÐING TIL 20 ÁRA HÁTÍÐARHALD.
- Jan Egil Kristiansen til Mjáflaggadagur 29-4-2017
- Marius L. Jensen til Nýggj skipan til innheinting av árliga limagjaldinum
- Egil til Nýggj skipan til innheinting av árliga limagjaldinum
Konufólkakvøld
er fyrsta mánakvøld í hvørjum mánaða.
SMS-boðskipaninUm limir ætla at fyriskipa tiltøk fyri felagið so sum siglitúrar, fyrilestrar, ella kunna seg um tiltøk, hevur felagið SMS-boðskipa tøka at senda við. Tegning tríst á: HER
Windyty
Her eru vitFelagshølið opið:
Mánadag 2000-2300
Mikudag 2000-2300
Leygarmorgnun 1000-1200
Klokkan
Spam blokeret
Fjarhjálp
Forfatterarkiv: Egil
8. juni kl 1400 verður barnatiltakið
Myndir frá tiltakinum, sum var í 2016
Ókeypis kort frá Eniro
eniro
Mjáflaggahúning 2019
Mjáflaggahúning 2019 Endiliga hevur manningin á MB Bøllur funnið ein dag at hava Mjáflagghúning Dagurin verður 27 apríl, saman við føðingardegnum hjá Birgir Enni Bátarnir samlast úti í Nølsi kl. 1500 , um ikki viðrar so Argir. Siglt verður so … Læs resten
Limafundur mánakvøldið kl 20.00
Mánakvøldið 18 mars verður limafundur Á skrá verður gestaplássini og umsiting av teimum. Møtið flølment
Wayfarer
Nú byrja fyrireikingar til várið , og tí hittast vit í hølum bátafelagsins hóskvøldið 28. feb. kl 20.00 Skrá: Vit koma at taka saman um siglingina í 2018, og hvussu vit koma væl ígongd í … Læs resten
Rækjukvøld
Sum fráboða í vetrarskránni, verður hugnakvøld í bátafelagnum fríggjakvøldið 15. febr kl 20.00 Borðreitt verður við ópilkaðaum rækjum, breyði og vín/øl Kostnaðurin fyri kvøldið er settur til kr. 100,- og fyri hetta fæst: Væta til góman við komu, breyð, … Læs resten
Ársveitslan 2019 verður 30 mars Kl. 1900
Tegning til ársveitsluna hann gerast UTSELT Kostnaður 400,00 kr per kuvert Matarskrá: Laksur Lambskjøt Sjokulátakøka LM Band spæla til dansin
Upp á tá
“Upp á tá” verður aftur fryggjakvøldi 25 jan. Og harfrá annaðhvørt fryggjakvøld. Ætlanin er at limirnir skulu skiftast um at skipa fyri, Sig frá her í tráðnum um tú vil skipa fyri. 😀💃🕺💃🕺


text:
Tørvur á fiskimannaskúla
2019-02-22 13:13
Útbúgvingarpolitikkur -
Magnus Rasmussen, løgtingsmaður fyri Sambandsflokkin, hevur í dag sett Honnu Jensen, landsstýriskvinnu í skúlamálum, ein skrivligan fyrispurning (§ 52a) um at seta á stovn ein fiskimannaskúla. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Verður arbeitt við at fyrireika ein fiskimannaskúla í Føroyum?
Í viðmerkingunum til munnliga fyrispurningin sigur Magnus Rasmussen, løgtingsmaður, at beint fyri jól í 2018 skrivaði Jógvan Ingvard Olsen, fyrrverandi løgtingmaður av Toftum, eina sera áhugaverda og beinrakna grein í bløðunum við heitinum: Neyðugt er við fiskimannaskúla.
M.a. verður í greinini greitt frá gongdini og broytingini hjá fiskimanninum upp gjøgnum tíðirnar, fram til dagin í dag. Frá at “føroyingar eru føddir við ár í hond”til, at nú fer ungdómur næstan ikki í bát longur.
Veruleikin er, at lítil og eingin tilgongd er ímillum ungdómin longur til at gerast fiskimaður, og verður ikki sett við, so endar galið. Fyrr varð sett við á tann hátt, at flestu dreingir fóru til skips aftan á 14 ára aldur, og har vórðu teir so upplærdir til alt, sum hevði við fiskiskap og hagreiðing av fiski at gera og harumframt upplærdir til góðan sjómansskap.
At enda sigur Magnus Rasmussen, løgtingsmaður, í sínum viðmerkingum, at nú tíðin er farin frá gamla viðsetingarmynstrinum, so er spurningurin, hvat so er at gera. Her er tað, at hugskotið um at stovnseta ein fiskimannaskúla í Føroyum kemur, har dentur eigur at leggjast á bæði tann yrkisliga og tann bókliga førningin Fyrireikingarnar til eitt lógarvek kundu m.a. verið gjørdar í samstarvi millum Mentamálaráðið, Fiskimálaráðið, Útróðrarfelagið, Fiskimannafelagið, Reiðarafelagið, Skipara- og Navigatørfelagið og Motorpassarafelagið.
Mín áhugi er at frætta, hvørt Mentamálaráðið hevur loftað hesum góða hugskoti og er farið at arbeiða við at fyrireika ein fiskimannaskúla.
Sambandsflokkurin
RN


text:
Tað er bæði útlendskur og føroyskur áhugi fyri at standa fyri søluni av p/f Postverk Føroya, nú landsstýrið er farið undir at privatisera almenna partafelagið. Tað upplýsir Kringvarpið í dag.
Tá freistin var úti á middegi í gjár hevði Uttanríkis- og Vinnumálaráðið fingið tilboð frá seks feløgum, ið bjóðaðu seg fram til uppgávuna.
Aðalráðið fer at hyggja nærri upp á tilboðini í dag og í næstu viku verður kunngjørt hvør fær arbeiðið at ráðgeva aðalráðnum í tilgongdini at selja partapeningin í almenna partafelagnum.
Tá arbeiðið bleiv boðið upplýsti aðalráðið, at søluráðgevin skal millum annað ráðgeva um yvirskipaða projektleiðslu og samskipan, kortleggja møguligar keyparar og greina strategisk atlit.
Fleiri um boðið at selja Posta
Tað er bæði útlendskur og føroyskur áhugi fyri at standa fyri søluni av p/f Postverk Føroya, nú landsstýrið er farið undir at privatisera almenna partafelagið. Tað upplýsir Kringvarpið í dag.


text:
Eingin í verðini dugir so nógvar søgur sum Hákunar Jákup! - hann dugir sera væl at siga frá søgum!
Tá tað líður nakað út á kvøldið, og børnini sita vakurt við borðið ella á skamlum sínum, so kemur Hákunar Jákup, spakuliga kemur hann upp gjøgnum trappurnar; hann gongur á leistum; hóvliga skúgvar hann hurðina og kjuff! við tað sama fýsir hann nýmjólk í eygu teirra, so fínt, so fínt, men tó so mikið, at tey ikki orka at hyggja, og tí síggja tey hann ikki; hann sníkir sær aftur um tey og blæsur spakuliga í nakkan á teimum, so tyngist høvd teirra, ok ok o ja! Tey fáa tó als ikki ilt, tí Hákunar Jákup er góður við børnini; hann vil bert hava tey at vera still, og tað eru tey, tá hann hevur fingið tey niður; tey mega vera púra still, tá hann skal siga teimum frá søgum.
Tá børnini sova, kemur Hákunar Jákup og setur seg á songarstokkin; hann er sera væl ílatin, troyggja hansara er av tí fínasta silki; men tað er ógjørligt at siga, hvussu hon er litað, tí hon skiftir lit, er grøn, reyð og blá, sum hann vendir sær til; undir hvørjum armi hevur hann eitt regnskjól, annað er fult av vøkrum myndum, og tað setir hann uppi yvir teimum góðu børnunum, og tá droyma tey tær vakrastu søgur ta heilu nátt; hitt regnskjólið hevur ongar myndir, og tað setir hann uppi yvir teimum, ið ikki hava skikkað sær væl um dagin, og so sova tey sum hýtin líka til morgunin eftir og droyma ikki eina vakra søgu.
Nú skulu tit fáa at hoyra, hvussu Hákunar Jákup hvørt kvøld í eina heila viku kom til ein lítlan drong, sum æt Hjalmar, og hvat hann segði honum! Tað verða jú sjey søgur, tí tað eru sjey dagar í eini viku.
Mánadagin.
”Lurta nú eftir!” segði Hákunar Jákup eitt kvøldið, tá hann hevði fingið Hjalmar at leggja seg, ”nú skal eg skrýða stovuna!” og við tað sama vórðu allar planturnar í urtapottunum til stór trø, ið toygdu tær longu greinarnar tvørtur undir loftinum og yvir við bróstinum, so øll stovan var blómuskrýdd, og hvør blóma var fagrari enn rósan og angaði so væl, etandi vóru tær eisini og smakkaðu søtari enn hunangur. Ávøksturnir glógvaðu sum gull, og har vóru køkur, ið vóru fullar av rosinum, tað var frálíkt! men í sama bili fór at láta so ræðuliga illa yviri í borðskuffuni, har skúlabøkur Hjalmars lógu.
”Hvat er hatta, eg hoyri!” segði Hákunar Jákup og fór yvir at borðinum og dró skuffuna út. Tá var tað talvan, ið gekk kyk, tí roknistykkið, á henni stóð, var skeivt; griffilin leyp higar og hagar í tjóðri sínum eins og ein varðhundur, hann vildi bøta um roknistykkið, men dugdi ikki! - so var tað skrivibók Hjalmars, sum eymkaði seg, so tað var syrgiligt at hoyra! Niður eftir breddanum á hvørjum blaði stóðu allir teir stóru bókstavirnir, og aftan fyri hvønn teirra stóð ein lítil, teir vóru fyrimynd, men aftan fyri hesar stóðu nakrir aðrir, ið hildu seg vera líka vakrar sum hinar, teir hevði Hjalmar skrivað, og lógu teir heilt á liðini, so tað sá út, sum vóru teir dotnir um regluna, teir skuldu standa á.
”Hyggið! so skulu tit standa!” søgdu fyrimyndirnar. ”Hyggið! gerið sum vit, gerið ein vakran bug í tykkum!”
”O, vit vildu so fegnir,” søgdu bókstavir Hjalmars, ”men vit orka ikki, vit eru so ógvuliga ússaligir!”
”So skal eg koma og klikkja tykkum títling!” segði Hákunar Jákup.
”Onei!” róptu bókstavirnir, erraðu seg upp og stóðu so vakurt, so vakurt.
”Ja, nú fái eg ikki sagt frá søguni!” segði Hákunar Jákup, ”eg má fara at læra bókstavirnar at standa. So - eitt, tvey! eitt, tvey!” og lærdi hann teir so at standa, og stóðu teir so ernir og stinnir sum nøkur fyrimynd; men um morgunin, tá Hákunar Jákup var farin, og Hjalmar fór at hyggja eftir teimum, vóru teir líka ússaligir sum áður.
Týsdagin.
Í sama bili sum Hjalmar var lagstur, nart Hákunar Jákup gandasproytu sína við alt, ið inni var í stovuni, og við tað sama fór alt at tala, og alt tosaði um sjálvan seg; einans spýtibakkin tagdi, hann var argur um, at hini vóru so hugstór, at tey bert talaðu um seg sjálvan og als ongan ans høvdu fyri honum, ið stóð so meinaleysur í einum horni og læt øll spýta á seg.
Uppi yvir dragkistuni hekk ein stór mynd í einum gyltum ramma; hon var av einum landsluti, og sóust har stór, gomul trø, og vuksu blómur ímillum grasið; har var eisini eitt stórt vatn og úr tí rann ein stór á, og rann hon fyri handan skógin tvørt við nógvum slotum líka út í tað stóra villa havið.
Hákunar Jákup nart gandasproytuna við myndina, og fóru so fuglarnir at syngja, trægreinarnar at láta, og dráttur kom í skýggini, og skuggar teirra sóust fara tvørt yvir landslagið.
Nú tekur Hákunar Jákup og lyftir Hjalmar upp móti rammanum, og stingur hann føtur sínar inn í myndina, beint inn í tað síða grasið, og har stóð hann; sólin skein millum trægreinarnar niður á hann. Hann rann so oman at vatninum og setti seg á ein lítlan bát, ið har lá. Hann var málaður reyður og hvítur, seglið var snjóhvítt, og seks svanir, allir við gullkrúnu um hálsin og eini glógvandi bláari stjørnu á høvdinum, togaðu bátin tvørt við teimum grønu skógunum, har trøini søgdu søgur um ránsmenn og trøllkonur; men blómurnar søgdu frá teimum smáu álvunum og firvøldunum.
Vakrir fiskar svumu aftan á bátinum, skræða teirra glitrandi sum silvur; við hvørt kastaðust teir, so tað klamsaði eftir í vatninum; og fuglarnir, reyðir og bláir, stórir og smáir, komu flúgvandi í tveimum longum flokkum aftaná, mýggjabitini singlaðu upp og niður, og svartaklukkurnar søgdu: dumm! dumm! øll vildu sleppa at fylgja Hjalmari, og hvørt teirra dugdi eina søgu.
Hetta var ein frálík ferð! við hvørt var skógurin so tættur, at tað var heilt skýmligt har, og við hvørt var hann so ljósur og vakur sum ein urtagarður við sólskini og blómum; har stóðu slott, ið vóru bygd av glasi og marmarasteini; kring um tey stóðu prinsessur, og allar tær vóru smágentur, sum Hjalmar kendi heilt væl, og sum hann mangar ferðir hevði spælt við. Tær rættu hondina frá sær, og í henni hevði hvør teirra ein so frálíkan sukurgrís, sum fáast kann hjá nakrari køkukonu, tá so Hjalmar kom siglandi tvørt við, tók hann í annan endan á sukurgrísinum, og togaðust tey so um hann, til hann slitnaði, og hvør fekk sín bitan, hon tann minna og Hjalmar nógv tann størra. Hjá hvørjum slotti stóðu prinsar til verju, teir høvdu gullkorðu í hendi og lótu tað regna við rosinum og tinsoldátum; slíkt eru prinsar.
Við hvørt sigldi Hjalmar gjøgnum skógir, so var tað, eins og hevði hann siglt gjøgnum stórar høllir, og aftur var tað, sum sigldi hann mitt gjøgnum ein bý; hann kom eisini til tann býin, har dadda hansara búði, hon hevði borið hann, tá hann var lítil smádrongur og hevði verið ógvuliga góð við hann, og hon nikkaði og veittraði og sang hitt frálíka vakra ørindið, ið hon sjálv hevði yrkt um Hjalmar og sent honum:
Eg hugsi um teg so mangt eitt bil,
mín egni Hjalmar! mín vinur!
mangan eg legði teg barm mín til,
tá av svøvni tú vorðin vart linur.
Eg hoyrdi teg teska tey fyrstu orð,
men frá tær tó mátti eg fara.
Harrin tær fylgi í suður og norð,
ein eingil tú ert úr hans skara.
Og allir fuglarnir tóku undir við henni, blómurnar dansaðu á stelkum sínum, og tey gomlu trøini nikkaðu, rætt sum Hákunar Jákup eisini hevði sagt teimum frá søgum.
Mikudagin.
Tað var áarføri, regnið dundi niður! Hjalmar hoyrdi tað gjøgnum svøvnin, og tá Hákunar Jákup læt vindeygað upp, stóð vatnið næstan áraka karmin; har var eitt heilt hav uttanfyri, og eitt stórt og prýðiligt skip lá tætt at húsunum.
”Hevur tú ikki hug at koma við? lítli Hjalmar!” segði Hákunar Jákup,” so kanst tú í nátt sleppa at ferðast í fremmandum londum og vera aftur í morginárini!”
Við tað sama var Hjalmar í stásklæðum sínum og stóð mitt á tí prýðiliga skipinum; veðrið var frálíkt, og teir sigldu gjøgnum gøturnar, mólu kring um kirkjuna, tí nú var vatn allastaðni. Hildu teir so til havs og sigldu so leingi, at teir mistu alt land burtur, tá sóu teir ein storkaflokk, ið eisini kom heiman og skuldi fara til tey heitu londini; hvør fleyg aftan á øðrum, og høvdu teir longu tá flogið langa leið; ein teirra var so móður, at tað var ikki meir, enn veingirnir vóru mentir at bera hann; hann var seinastur av øllum, og hann varð alt at dragna longri og longri afturfrá; at endanum kom hann hangandi niðureftir á útbreiddum veingjum, hann lækkaði í hvørjum, so sló hann einar tvær ferðir við veingjunum, men einki batti; nú nart hann føturnar við mastratogini á skipinum, nú kom hann glíðandi niður eftir seglinum og dums! har lá hann á dekkinum.
So kom ein lítil piltur og koyrdi hann inn í høsnarhúsið millum høsn, dunnur og kalkúnir; hesin neyðar storkur stóð har sum eitt bitið ross.
”Hygg hatta trøllið!” søgdu allar hønurnar.
Og kalkúnhanin gjørdi seg so bøsnan og tjúkkan, sum hann kundi, og spurdi, hvør hann var; og dunnurnar gingu eftir hæli, skotraðu hvørja aðra og søgdu: ”Kvagg! Kvagg!”
Og storkurin segði teimum frá teirri heitu Afriku, pyramidunum og strutsinum, ið livdi í oyðimørkini og var so kvikur sum ein villur hestur; men dunnurnar fataðu hann ikki, og so stumpaðu tær undir hvørja aðra og søgdu: ”Er tað ikki best, at vit allar eru á einum máli um, at hann er tápuligur?”
”Jú, men er hann tápuligur!” segði kalkúnhanin, og so deildi hann. Tá tagdi storkurin og hugsaði bert um Afriku.
”Nei, sum tygum hava frálíka kløn bein!” segði kalkúnhønan. ”Hvussu nógv kostar alinin?”
”Skratt! skratt! skratt!” flentu dunnurnar, men storkurin læt ikki við seg koma.
”Tygum kunna gott flenna eisini,” segði kalkúnhønan við storkin, ”tí hatta var vert at flenna at! ella kanska hann var ikki førur fyri at fata tað, okk, okk! hann er so einfaldur! latum okkum stuttleika okkum okkara millum!” Og so skrukkaðu høsnini, og dunnurnar søgdu: ”Kvigg, kvagg! kvigg, kvagg!” Tað var ræðuligt, sum tey hildu tað vera stuttligt.
Men Hjalmar fór yvir at høsnahúsinum, læt hurðina upp og rópti á storkin, og hann hoppaði út á dekkið til hansara; nú var hann hvíldur, og tað var, eins og hevði hann nigið fyri Hjalmari og takkað honum; síðan spenti hann veingir sínar út og fleyg til tey heitu londini; men høsnini skrukkaðu, dunnurnar kvaggaðu, og kalkúnhanin gjørdist alreyður um høvdið.
”Í morgin fara vit at hava tykkum til bót!” segði Hjalmar, og so vaknaði hann og lá í síni egnu song.
Hetta var ein sera merkilig ferð, Hákunar Jákup hevði latið hann gjørt hesa nátt.
Hósdagin.
”Hoyr! eg skal siga tær nakað!” segði Hákunar Jákup, ”men verð nú ikki bangin! her sært tú eina lítla mús!” og rætti hann so hond sína við tí lítla, fitta yvir móti honum. ”Hon er komin at bjóða í brúdleyp. Tað eru tvær smáar mýs, ið giftast skulu í nátt. Tær búgva undir kovagólvinum hjá móður tíni, har skal vera so frálíkt at búgva.”
”Ja, men hvussu skal eg sleppa niður gjøgnum tað lítla músholið í gólvinum?” spurdi Hjalmar.
”Grem teg einki um tað!” segði Hákunar Jákup, ”eg skal nokk gera teg lítlan!” og so nart hann gandasproytu sína við Hjalmar, og við tað sama fór hann at minka og minka, og at endanum var hann ikki størri enn ein fingur. ”Nú mást tú læna tær klæðini frá tinsoldátinum, eg hugsi, tey passa tær, og tað ber so væl at vera í herbúna, tá ein er í gildi!”
”Ivaleyst!” segði Hjalmar, og í sama bili var hann í tí fagrasta soldátarbúna.
”Vilja tygum gera so væl og seta tygum í fingurbollan hjá móður tygara,” segði hin lítla músin, ”so skal eg draga tygum!”
”Eya meg! skulu tygum sjálv hava so miklan ómak?” segði Hjalmar, og óku tey so til músabrúdleypið.
Fyrst komu tey niður undir gólvið í eina langa gongd, ið ikki var víðari enn, at tey nett kundu aka gjøgnum hana við fingurbollanum, og øll gongdin var lýst upp við mureldi.
”Rýkur ikki frálíkt her?” spurdi músin, ið dró, ”øll gongdin er smurd við fleskaskinni! tað kann ikki vera betri!”
So komu tey inn í brúðleypshøllina; høgrumegin stóðu allar honmýsnar, og tær tiskaðu og teskaðu, eins og tær høvdu hildið hvørja aðra fyri gjøldur; vinstrumegin stóðu allar hannmýsnar og struku sær um skeggið við labbunum; men mitt á gólvinum stóð sjálvt brúðarparið; tey stóðu í eini útholaðari ostaskorpu og kystust, so øll sóu; men tey vóru jú trúlovað og skuldu skjótt giftast.
Har komu alt fleiri og fleiri gestir; har var sovorðin troðkan, at mýsnar mestsum kleimdu hvørja aðra í hel, og brúðarparið stóð mitt í durinum, so har slapst hvørki út ella inn. Øll stovan eins og gongdin var smurd við fleskaskinni, tað var allur blíðskapurin, men omaná varð framsýnd ein ertur, sum ein lítil mús í familjuni hevði bitið navn brúðarparsins í, tað vil siga tann fyrsta stavin, tað var nakað so frálíkt.
Allar mýsnar vóru á einum máli um, at hetta var eitt frálíkt brúdleyp, og at prátið var óført.
Og so ók Hjalmar heimaftur; hann hevði sanniliga verið hjá fínum fólki; men hann mátti eisini krympa seg væl saman, gera seg lítlan og fara í tinsoldáta búna.
Fríggjadagin.
”Tað er ótrúligt, sum tað eru nógv gomul fólk, sum vilja hitta meg!” segði Hákunar Jákup, ”serliga er tað tey, ið hava gjørt okkurt ilt. ”Góði lítli Jákup,” siga tey við meg, ”vit fáa ikki blund í eyguni, og so liggja vit í andvekri alla náttini og síggja allar okkara óndu gerðir, sum eins og smá, ljót trøll sita á songarstokkinum og spræna heitt vatn í okkum; vilt tú ikki vera so góður at koma og reka tær burtur, so vit kunnu fáa ein tryggan blund,” og so suffa tey so tungan. ”Vit vilja so sanniliga geva tær góða løn; góða nátt, Jákup! peningurin liggur í vindeyganum.” Men slíkt geri eg ikki fyri pening,” segði Hákunar Jákup.
”Hvat skulu vit havast at í nátt?” spurdi Hjalmar.
”Ja, eg veit ikki, um tú hevur hug at koma í brúdleyp aftur í nátt, hetta er ikki sama slagið sum í gjár. Hin stóra dukkan hjá systur tíni, tann, sum er vorðin sum ein maður og eitur Herman, skal giftast við dukkuni Berthu, og síðan er tað burðsdagur hennara, og tí skal har koma ein mongd av gávum!”
”Jú, hatta kenni eg sera væl!” segði Hjalmar, ”altíð tá dukkunum tørvar nýggj klæði, so letur systir tær hava burðsdag ella halda brúdleyp! tað hevur ivaleyst hent hundrað ferðir.”
”Ja, men í nátt er tað brúdleyp nr. hundrað og eitt, og tá hundrað og eitt er úti, so er alt liðugt! og tí skal tað eisini vera so sera frálíkt hesa ferð. Kom bara og síggj!”
Og Hjalmar hugdi yvir á borðið; har stóð hitt lítla papphúsið við ljósum í vindeygunum, og allir tinsoldátarnir stóðu alvápnaðir uttanfyri. Brúðarparið sat á gólvinum og styðjaði seg aftur at borðbeininum, heilt burtur í øðrum heimi, tað var nú heldur ikki so undarligt. Men Hákunar Jákup, ílatin svarta skjúrt ommunnar, gifti tey; tá brúðarmessan var liðug, skóru bæði borð og stólar í at syngja henda vakra sang, sum var skrivaður við blýanti og hevði sama lag sum ”Trappenstregen”:
Vár sangur sum hvirla koma skal
til brúðarparið í stovuni inni;
tey standa bæði so sera væl
og eru gjørd av handskaskinni.
:,:Hurrá, hurrá! fyri pinni og skinni!
tað syngja vit bæði í veðri og vindi! :,:
Og so fingu tey gávurnar; men tey vildu einki etandi hava, tí teimum nýttist bert kærleiki, og honum høvdu tey ivaleyst av.
”Skulu vit nú fara út á landið at ferðast, ella skulu vit gera eina ferð til útlondini?” spurdi brúðgómurin, og so vórðu svalin, ið hevði ferðast nógv, og hønan, ið fimm ferðir hevði klakt ungar, spurd til ráðs; og svalin segði frá teimum heitu londunum, har vínberini hingu so tung, loftið var so milt, og fjøllini høvdu litir, ið als ikki kundu síggjast her.
”Tey hava tó ikki okkara grønkál!” segði hønan.
”Eitt summar lá eg úti á landinum við øllum mínum ungum, har var ein grúsgrøv, sum vit kundu skava í, sum vildu, og so kundu vit fara inn í ein kálgarð við grønkáli! nei, sum tað var grønt, eg kann als ikki hugsa mær nakað vakrari!”
”Men allar bløðkurnar eru so effinett líka vorðnar,” segði svalan, ”og so er oftast illveður her!” ”Ja, men tað eru vit von við!” segði hønan. ”Men her er so kalt, tað frystir!”
”Tað er gott fyri kálið!” segði hønan. ”Men síðan kann eisini her vera heitt! høvdu vit ikki fyri fýra árum síðani eitt summar, ið vardi í fimm vikur, og her var so heitt, at tað valla andaðist! og so hava vit eingi eiturdjór sum úti í verðini, og vit hava ongar ránsmenn! Hann er eitt vittuggi, sum ikki heldur, at okkara land er tað vakrasta! av røttum átti hann ikki at sloppið at verið her!” og so græt hønan. ”Eg havi eisini ferðast! eg havi koyrt yvir tólv mílar í eini byttu! tað er ikki petti stuttligt at ferðast!”
”Ja, hønan er ein klók kona!” segði dukkan Bertha, ”mær dámar heldur einki at ferðast upp um fjøll, tí tað er bert niðan, og so er tað oman! nei, vit vilja heldur fara út í grúsgrøvina og ganga í kálgarðinum.”
Og so varð.
Leygardagin.
”Fái eg nú eina søgu?” segði hin lítli Hjalmar í sama bili, sum Hákunar Jákup hevði fingið hann at leggja seg.
”Í kvøld verða ikki stundir til slíkt,” segði Hákunar Jákup og breiddi hitt vakra regnskjólið út og setti tað uppi yvir honum: ”Hygg nú at hesum kinesarunum!” Og heila regnskjólið var vorðið sum ein stór kinesisk skál við bláum trøum og spískum brúgvum við smáum kinesarum á, sum stóðu og nikkaðu við høvdunum. ”Vit skulu hampa heila verðina til morgins,” segði Hákunar Jákup, ”tað er jú heilagt, tað er sunnudagur. Eg má fara yvir í klokkutornið og vita, um teir smáu kirkjuvættrarnir skúra klokkurnar blankar, so tær kunna ljóða væl; eg má fara út á bøin at hyggja, um vindurin hevur blást støvið væl burtur av grøsum og bløðum, men tað strevnasta av øllum verður at taka allar stjørnurnar niður og skúra tær blankar; eg taki tær bara í svintu mína, men fyrst má eg seta nummar á tær, og holini, sum tær hava staðið í, mugu eisini merkjast, so tær koma aftur í sama stað, ella fáast tær ikki at hefta væl í, og so fáa vit ov nógv stjørnuskot, tá ein fyri og onnur eftir fer at rapla!”
”Hoyr, lat meg siga tær nakað, harri Jákup!” segði ein gomul mynd, ið hekk á bróstinum, har sum Hjalmar svav, ”eg eri langabbi Hjalmars: tygum skulu hava takk fyri, at tygum siga dreinginum frá søgum; men tygum mugu ikki villa hansara fatan. Stjørnurnar takast ikki niður at skúrast! tær eru klótur eins og jørðin, og tað er júst tað góða við teimum!”
”Takk skalt tú hava, tú gamli langabbi!” segði Hákunar Jákup, ”takk skalt tú hava! tú ert jú høvur yvir familjuni, tú ert ”langhøvur”! men eg eri eldri enn tú! eg eri ein gamal heidningi; rómararnir og grikkarnir kalla meg dreymamyndin! eg havi verið í teimum fínastu húsunum og gangi har enn! eg dugi at fáast við bæði stór og smá! nú kanst tú siga søgur!” - og so fór Hákunar Jákup og tók regnskjólið við sær.
”Nú er so vorðið, at ein ikki longur torir at siga sína hugsan!” segði hin gamla myndin.
Og so vaknaði Hjalmar.
Sunnudagin.
”Gott kvøld!” segði Hákunar Jákup, og Hjalmar nikkaði, men sprakk so yvir og vendi mynd langabbans inn mót bróstinum, so hon ikki skuldi snakka uppi í eins og í gjárkvøldið.
”Nú skalt tú siga mær søgur: um tær fimm grønu ertrarnar, sum búðu í einum ertnabjølgi, og um ”hana-pullin”, ið fjeppaðist uppi í ”kjúkuni”, og um stoppinálina, ið hevði slíkar tankar um seg sjálva, at hon helt seg vera eina seyminál.”
”Tað kann eisini fáast ov nógv av tí góða!” segði Hákunar Jákup, ”eg vil helst vísa tær nakað, sum tú veitst! eg vil vísa tær bróður mín, hann eitur eisini Hákunar Jákup; men hann kemur ikki meir enn eina ferð til nakran, og tá hann kemur, tekur hann tey upp á hest sín og sigur teimum frá søgum! hann dugir bert tvær; eina, ið er so frálíka vøkur, at eingin í verðini kann hugsa slíkt, og eina, ið er so ræðulig - ja, tað kann ikki sigast so frá!” og so lyfti Hákunar Jákup Hjalmar upp í vindeygað og segði: ”Har skalt tú síggja hin Hákunar Jákup! tey kallað hann eisini deyðan; hygg, hann er als ikki so grimur, sum í myndabókunum, har er hann tey beru bein og knútur! nei, hatta er ein silvurvovin kjóli, hann er í; hattar er tann fagrasti herbúni! ein kápa av svørtum floyal flagsar aftaná uppi yvir hestinum! hygg, hvussu hann tvísporar.”
Og Hjalmar sá, hvussu tann Hákunar Jákup tuskaði av stað og tók bæði ung og gomul upp á hestin; summi setti hann frammanfyri, og summi setti hann aftanfyri, men altíð spurdi hann: ”Hvussu stendur til í skoðsmálsbókini?” –
”Væl!” søgdu tey øll somul; ”ja, latið meg tó sjálvan síggja!” segði hann, og so máttu tey sýna honum bókina, og øll tey, sum høvdu ”rættiliga væl” og ”frálíka væl”, sluppu at sita framman
fyri á hestinum og sluppu at hoyra ta vøkru søguna; men tey, sum høvdu ”toluliga væl” og ”vánaligt” máttu sita aftanfyri og hoyra ta ljótu søguna; tey nøtraðu og grótu og vildu leypa av hestinum; men tað sluppu tey ikki; tí tey vóru alt fyri eitt grógvin føst í hann.
”Men deyðin er ein frálíka góður Hákunar Jákup!” segði Hjalmar, ”hann ræðist eg ikki petti!”
”Tað skalt tú ikki gera!” segði Hákunar Jákup, ”ansa bara eftir, at tú hevur eina góða skoðsmálsbók!”
”Jú hatta er gott at læra av!” mutlaði mynd langabbans, ”tað hjálpir at siga sína hugsan!” og so legði hann ikki í meira.
Hetta var so søgan um Hákunar Jákup! Í kvøld kann hann sjálvur siga tær frá søgum.
Upprunaheiti: H.C. Andersen: ”Ole Lukøie”, ”Eventyr, fortalte for Børn. Ny samling. Tredie Hefte”, 1842
Poul Olsen (1896-1933) týddi. ”Sáttmálin mikli”, Oddmar á Steig savnaði. Føroya Lærarafelag 1966.


text:
Tíggju stig er tað veikasta stórfelagið hevur leverað í sjey umførum nakrantíð í Premier league. Álopslegendan Alan Shearer heldur at tapið í dag var síðsti seymurin í kistuni hjá venjaranum.
– Eg rokni við at Mourinho fær fótin. Hann klárar ikki at venda gongdini. Leikararnir vóru hjálparleysir frá byrjan til enda – ov seinir og sera veikir, sigur Shearer sambært Manchester Evening News.
Eisini Paul Scholes finst hvassliga at sínum fyrrverandi felag.
– Tað sær kaotiskt út. Sum um kríggj er innanhýsis í felagnum, liðið sær so óstabilt út, heldur Scholes, sambært miðlinum.
Um tú veitst okkurt, sum VP ikki veit - skriva so til vp@vp.fo


text:
Sandvíkartunnilin er smalur og lágur, og ferðslan er lítil. Í 2009 var ársmiðalferðslan til Sandvíkar 204 akfør. Fyrst í januar 2018 búðu 80 fólk í Sandvík. Atkomuvegirnir til tunnilin eru heldur ikki hóskandi til meira ferðslu, og teir eru eisini brattir við longdarhalli oman fyri 140‰.
Nýggjur Sandvíkartunnil er tí ein avleidd verkætlan av Suðuroyartunlinum, sum er ætlaður at koma upp í Sandvík. Nýggi Sandvíkartunnilin liggur í 30 m hædd sandvíkarmegin og 45 m hædd hvalbiarmegin. Longdin verður 2,5 km, og tískil verður hallið á tunlinum 6 ‰. Tunnilsmunnin fer út í ein nýggjan umkoyringarveg um Hvalba, sum fær samband við bygdina í eini rundkoyring sunnan fyri bygdina. Í somu rundkoyring eru eisini vegir til nýggja og gamla Hvalbiartunnilin.
Sí kortið.
Í talvunum er ein kostnaðarmeting sett upp av loysnini og árligum útreiðslum av rakstri og viðlíkahaldi (R/V).
Møguliga loysnin er ikki prosjekterað, og tí er ikki møguligt at gera eina neyvari prísmeting.
Loysnin er mett út frá standardprísum fyri líknandi verkætlanir.
Fyrilit er tikið fyri óvissum í slíkum verkætlanum við ± 10 % í sambandi við eindarprísin, og tí er torført at gera neyvari kostnaðarmeting.
Rakstur og viðlíkahald (R/V)
Øll verkløg eru tengd at rakstri og viðlíkahaldi.. Sparingar kunnu vera, um gomlu vegirnir ella tunlarnir ikki skulu røkjast ella viðlíkahaldast meira. Tó kunnu verandi vegir verða nýttir til neyðsynjarflutning, tilbúgvingar, aðra møguliga farleið, tá arbeiði er í tunlinum ella í sambandi við ferðavinnu, og tá eru eisini útreiðslur til rakstur og viðlíkahald íroknaðar. Harafturat er játtanin til rakstur og viðlíkahald minni enn tað, sum mælt verður til, í mun til best hóskandi raksturin, og tí er sparingin lítil. Í hesi verkætlan er eingin avlopsvegur og –tunnil, og tí er eingin sparing av rakstri og viðlíkahaldi.
Rakstur: Rakstraruppgávur fevna um at veita streym til ljósútgerð, vanligt reinhald, reinsing av dreni og veitum, vetrarhald og vegamerking.
Viðlíkahald: Útskifting av perum í ljósútbúnaðinum, asfaltering 15.-20. hvørt ár og útskifting av bilverju.
Mælt verður til, at tunnilin verður gjørdur áðrenn Suðuroyartunnilin.
230-280 mió. kr. við einum árligum rakstri og viðlíkahaldi á 2,5 mió. kr.
Neyvari kostnaður fæst eftir prosjektering og útbjóðing
Ongar avleiddar verkætlanir eru, men ein umkoyringarvegur um Trongisvág er avleiddur av hesari verkætlan og einum Suðuroyartunli.
Einki beinleiðis samvirkni er við aðrar verkætlanir, men tunnil og umkoyringarvegur hóska væl saman.
4 ár
2030+


text:
Eldrarøkt
Á býráðsfundinum 04 september verður djúpi tallerkurin enn einaferð uppfunnin. Nú skal bólkur setast at kanna málið, um kommunan skal byggja ellisheim ella eldrasambýli.Signar á Brúnni var tó so mikið at sær komin, at hann helt, at eitt so stórt mál eigur eitt komandi býráð at taka sær av.
Sitandi býráð hevur havt 4 ár til hettar, og so dyggiliga misrøkt uppgávu sína .
Byráðið sum sat fyri 8 árum síðani samtykti at hækkað skattaálíkningina við 1%, grundgevingin varð eisini tíðuliga lýst fyri borgarunum.Allur peningur sum kom inn frá hesi skattahækking skuldi setast av til byggjan av einum ellisheimið.
Táið núsitandi býráð tók við, varð eitt tað fyrsta teir gjørdu: at steðgað avsetingini til ellisheimið, men skattaprosentið bleiv ikki lækkað.
Borgarin var so grundiga reyvrendur, av somu persónum, sum 4ár frammanundan høvdu grundgivið fyri eini skattahækking.
Táið avsetingin varð steðgað, stóðu 8 milliónir á bók, ætlaðar til byggjan av ellisheimið. Sitandi býráð hevur eisini brúkt umleið 700.000,- kr av hesi upphædd til beinleiðis rakstur. Til uppsetan av sólorkuskipan o.a. Tað varð ikki tað hann varð ætlaður til. Her er einki ólógligt gjørt, men tað er eitt sum eitur arbeiðsmoralur.
Um hildið varð áfram við avsetingini, varð upphæddin komin uppá einar 16 milliónir við endan av hesi býráðssetuni, men polittiski hugburðurin varð heldur at vippa hesar milliónir á 30 metra dýpi.
Vit kundu í dag fari undir at bygt ellisheim við ongum stuðli, og fingið lyft ansingartrupuleikan uppá eitt meira virðiligt støðið. Stuðulin skuldi nokk komið táið trupuleikin er loystur. ella vit kundu tá grundgivið, fyri mynduleikunum, við øðrum orðum:
Vit hava nú góð hølir at bjóða fram, nýti tey til tann tørv sum er í umráðnum, og gjald okkum tann stuðul vit hava rætt til.
Var tað ikki júst hesin arbeiðsháttur sum nýttur varð táið vit her í Fuglafirði, í ringastu krepputíð, bygdu fyrsta eldrasambýlið í landinum? Samstundis sum skuldin varð nógv niðurgoldin. Í hesi býráðssetuni er skuldin vaksin – einki er bygt. Bert føgur orð um ætlanir at byggja.
Eldrasambýlið varð bygt við heilt øðrum endamálið enn tað, tað í dag verður nýtt til. Í dag verður sambýlið nýtt sum eitt verðuligt ellisheim, tað er ikki nóg virðiligt. At eldri fólk við ansingartørvi, eisini noyðast úr býnum fyri at verða ansaði, er ikki nøktandi.
Atfinningin er ikki ætlað starvsfólkunum, sum gera eitt framúr gott arbeiði, men bert polittikarunum, sum loypa frá givnum lyftum.
Tað er ikki nokk við einum hugskotsbólki!
Um tit verðuliga meina nakað við hesum, so er aftur at seta upphæddina frá tí eina skattaprosentinum av til ellisheim.
NB:
Tað vóru tey flest av tykkum, sum lovaðu skattaborgaranum nakað, sum tit ikki hava hildið.
[10.09.2008 – Jóhan Heri Joensen]


text:
Við heimild í løgtingslóg nr. 13 frá 21. mai 1954 seinast broytt við løgtingslóg nr. 19 frá 18. mars 2013, verður við hesum boðað frá, at Runavíkar býráð á fundinum 02.05-2019 hevur samtykt serstaka byggisamtykt fyri íbúðarbygging Úti á Fløtum á Skála.
Serstaka byggisamtyktin umfatar:
Ásetingar og treytir fyri bygging av íbúðum á matr. nr. 253o, 253p og 253n, Úti á Fløtum á Skála.
Serstaka byggisamtyktin er til skjals á Býráðsskrivstovuni í Saltangará í upplatingartíðini í tíðarskeiðnum frá 13. mai til 27. juni 2019. Skjølini eru eisini niðanfyri.
Møgulig mótmæli og/ella broytingaruppskot skulu verða býráðnum í hendi í seinasta lagi 27. juni 2019 kl. 12.00.
Runavíkar býráð
Skjøl
SERSTØK BYGGISAMTYKT FYRI BYGGING AV ÍBÚÐUM Á ÚTI Á FLØTUM


text:
EBS/Skála kvinnurnar skrivaðu í gjár søgu, tá tær á fyrsta sinni luttóku í Champions League.
Í hesum døgum eru EBS/Skála kvinnurnar í Litava, har tær skulu dystast við lið úr Bulgaria, Litava og Finlandi, í undankappingarbólki nummar 9.
Í gjár spældu tær so fyrsta dystin móti NSA Sofia úr Bulgaria. Tær taptu dystin 3-0, aftaná at hava verði aftan fyri við tveimum málum í hálvleikinum.
NSA Sofia hevði bóltin nakað meira, og høvdu tær eisini fleiri málroyndir enn okkara kvinnur. Tapið var tí ikki órættvíst, hóast EBS/Skála liðið beit frá sær til tíðir, og eisini høvdu onkrar góðar málroyndir, ið lættliga kundu havt givið mál.
Liðið hjá EBS/Skála til dystin:
Anna S. Hansen - Birna T. Mikkelsen, Durita Mikkelsen, Rakul Magnussen, Marita Jarnskor (75 min.: Ásgerð K. Prestá) - Silja P. Augustinussen (65 min.: Eybjørg Ellingsgaard), Ansy S. Jacobsen (L), Kára Djurhuus, Margunn Lindholm, Lea S. Lisberg - Randi Fagradal (65 min.: Sunnvá F. Johansen).
Næsti dysturin hjá EBS/Skála er móti vertunum, Gintra, úr Litava. Dysturin verður leiktur fríggjadagin 10. august kl. 16 (føroyska tíð).


text:
Í kvinnufinaluni í borðtennis í Kontrast FM skuldi tann einans 15 ára gamla Sólja Hilduberg Djurhuus royna seg ímóti tvífalda føroyameistaranum, Duritu F. Jensen. Talan gjørdist um eina væl spælda finalu, har tann meira roynda, 20 ára gamla Durita, stóð seg betur í longdini og vann FM-gull á triðja sinni.
Finaluúrslitið gjørdist 3-1 til Duritu. Sólja, sum hevur eina bjarta framtíð, kann vera væl nøgd við sítt spæl, og at hon megnaði at geva Duritu skarpan gang - og ikki minst, at hon vann eitt sett.
Sum nevnt, so var hetta triðja FM-gullið hjá Duritu í einmansleiki. Hini bæði FM-gullini vann hon í 2014 og 2015.


text:
Tá alt er vónleyst
»Tit gera meg jú barnleysan! Jósef er farin, Símeon er farin, og nú ætla tit at taka Benjamin! Alt kemur oman yvir meg!« (1. Mós. 42, 36)
Orðini eru frá ættarfaðirinum Jákupi. Hann heldur at sonur hansara er blivin dripin fyri mongum árum síðani. Ein annar sonur, Símeon, er hildin aftur sum fangi í Egyptalandi, og nú vilja brøðurnir hava hansara ynskta son, Benjamin, við á eina reisu til Egyptaland. Tað er meira enn Jákup kann klára. Hann heldur, at hann hevur hildið út í alt ov nógvum í alt ov langa tíð. Alt kemur oman yvir meg. Nú má steðgur koma í meinar hann.
Kanska er hetta júst tín støða í dag. Tað kunnu vera fleiri orsøkir til tað, at nakað blívur tikið frá okkum. Tað kann vera við ella uttan okkara egnu skuld. Tað kunnu vera vinir, sum vit ikki heilt líta á. Kanska eru tað børn, sum ikki eru so hampilig, sum vit annars vildu hava tey at vera. Tað kunnu eisini vera lutir í dagligdegnum, sum ikki virka so sum vit vilja tað. Tað kann í heila taki vera so mangt. Men vit kenna á okkum, so sum um alt kemur niður yvir okkum.
Tú ert ætlandi ein kristin, ella vilt gjarna verða tað, men tú upplivir, at júst tey ella tað, tú hevði sett títt álit á, blivu tikin frá tær. Tað var eitt menniskja lív og atferð, tú hevði bygt títt kristin lív á, men so bleivst tú svikin av tí menniskja, og harvið brast grundarlagi fyri tíni trúgv. Og nú situr tú eftir við pínuni.
Men lurta nú eftir! Tað er eisini ein annar, sum sær tína støðu. Hann veit eisini, at tú hevur trupulleikar. Tað er tín Gud og skapari. Munurin á hansara og tínum hátti at síggja uppá støðuna, sum tú ert í er, at hann sær hana við hugsan um tað, tú hevur frammanfyri tær, og ikki bert um, hvussu tú hevur tað í dag, og tað tú misti í gjár. Av kærleikans neyðsyn mátti hann lata tínar hjartans vónir syndrast vek, so tú komst í tað støðu, har tín egna meting av lívs dygd bleiv tikin frá tær.
Bygg tí ikki títt trúarlív á, hvat menniskju gera ella ikki gera, men á Jesus og hansara fullgjørda verk fyri teg! “Bert Jesus!”


text:
Latið nú Skálatrøð fáa frið!
3. mai 2019
Skálatrøð hevur t.d. serliga stóran týdning fyri maritima umhvørvið og øll tey, sum hava bátar har og virksemi teirra. Tað eru nógvir Havnarmenn, sum hava valt bátin til sítt frítíðarítriv og til at fáa sær eitt kók av og á, skjóta fugl og ikki minst til at fara í grind o.a.
Skálatrøð er sostatt ein týðandi partur av maritima umhvørvinum og tí hóskar eitt Tjóðleikhús ikki har.
Undirskriftirnar, sum eru savnaðar, bera boð um, at sera nógv Havnarfólk ynskja ikki Tjóðleikhús á Skálatrøð, men eina aðra staðni - og tað eiga vit at lurta eftir.
Staðsetið heldur eitt Tjóðleikhús eystan fyri Norðurlandahúsið.
Eystan fyri Norðurlandahúsið er eftir mínari meting mest upplagt at byggja nýtt Tjóðleikhús, tí har er slíkt virksemi og umhvørvi frammanundan. Eitt annað, sum talar fyri hesari staðseting er logistikkurin til og frá einum slíkum bygningi, og hann hóskar betri við síðuna av Norðurlandahúsinum, enn at kroysta hann niður á Skálatrøð.
Vit kunnu ikki renna undan veruleikanum, nevnliga at Skálatrøð hevur stóran týdning fyri maritima umhvørvið umframt handlar, almennar stovnar og vinnuna sum heild.
Parkeringsplássini á Skálatrøð eru grundalagið undir handilsvirkseminum og øðrum virksemi í miðbýnum - tað er veruleikin.
Mín støða er greið - eg mæli til at staðseta Tjóðleikhúsið í Sortudíki.
Annfinn Brekkstein
býráðslimur fyri Sambandsflokkin í Tórshavnar Kommunu
RN
Aftur


text:
Heimastýrislógin 70 ár
4. apríl 2018
Sum samfelag hava Føroyar verið skírdar eitt av bestu samfeløgum í heiminum. Størsta veruliga sjálvstýrið, og eitt av ríkastu samfeløgum í heiminum uppá hvørt fólkið. Seinasta metið er, at vit eru eitt av mest demokratisku samfeløgum í heiminum.
Í 70 ár hevur karmurin um okkara politiska stýringsamboð verið Heimastýrilógin, og nú høvdu nógv væntað, at útvarp og sjónvarp fóru at markera hesa stórhending og søguligu sólskinssøgu við manér. Men lítið og einki hoyrist.
Tá ið fólkaatkvøðan frá 1946 bleiv 70 ár fyri smáum 2 árum síðan, varð ómetaliga nógv gjørt burturúr. Gamlar myndarøðir frá tíðini vóru grivnar fram bæði úr Føroyum og úr Danmark. Samrøður í hópatali vórðu gjørdar við søguføðingar og privatpersónar um, hvussu tey mintust hendingina upp undir og aftaná fólkaatkvøðuna.
Takk fyri tað KVF, gott arbeiði.
Heimastýrislógin 70
Nú mundu mong seta seg framman fyri skíggjanum ella lurtinum fyri at fáa søguligar sendingar um eina sanna sólskinssøgu: Heimastýrislógina frá 1948.
Sum løgfrøðingurin Torkil V. Rasmussen sigur so væl: ”Heimastýrislógin tryggjaði føroyingum m.a. egið mál, egið flagg, líkarætt millum føroyingar og aðrar danskar ríkisborgarar í Ríkisfelagsskapinum. Harumframt tryggjaði hon føroyskt lóggávuvald og útinnandi vald á yvirtiknum økjum”.
Hetta var ein ovurstór broyting, ið, eins og fólkaatkvøðan fyri tveimum árum síðani, eisini eigur at fáa sítt heilt rímiliga pláss í almenna kringvarpinum.
Hetta var lógin, sum javnaðarmaðurin, Petur Mohr Dam, sáli, kallaði fyri fagrasta blað í Føroya søgu, og sum mangir aðrir hava havt á munni: Heimastýrislógin er sum ein harmonika, og at kalla alt rúmast í henni.
Og hetta er eisini lógin, sum hevur verið karmurin um at skapa stóran framburð í Føroyum í 70 ár.
Óheft frásøgn í útvarpi og sjónvarpi
Higartil hevur verið merkiliga lítið at hoyrt úr okkara almenna kringvarpi, nú Heimastýrislógin er vorðin 70 ár.
Áhugavert var annars at hoyra upptøkur, sum funnar vóru í kjallaranum hjá Ríkisumboðnum.
Somuleiðis prát millum politikarar og advokat, sum staðfestu tað sama um, hvussu meistarliga lógin varð skrivað.
Nú vóni og vænti eg av KVF, at nógv verður gjørt burturúr og minst líka nógv, sum gjørt varð burtur úr fólkaatkvøðuni í 1946 fyri kortum.
Ein óheft frásøgn, sum kunnar føroyingar objektivt um søguna hjá Heimastýrislógini.
50 ára dagurin
Tá ið Heimastýrislógin í 1998 fylti 50 ár, hevði Landsstýrið sum tá sat, sett á skrá og avgjørt at hátíðarhalda Heimstýrislógina, ið hevur verið karmur um framburðin í Føroya landi. Fróðskaparsetur Føroya skuldi standa fyri tiltakinum. Serfrøðingar, bæði úr útlondum og okkara egnu, skuldu umrøða og kunna um, hvussu Heimastýrislógin hevði roynst, og hvussu møguligar broytingar og moderniseringar kundu gerast við fyrimuni.
Tað harmiliga hendi, at fíggjarnevndin vildi ikki játtað tær 500 túsund krónurnar, ið ætlanin kostaði. Politiska støðan var so betent, at vísundaliga og søguliga ætlanin mátti sleppast.
Við fólkaræðinum í huga
Nógv vatn er runnið í ánni síðan tá. Fullveldissamgongan kom ongan veg, men seinni samgongur framdu broytingar í Heimastýrislógini, tær báðar: Uttanríkisheimildarlógina og Yvirtøkulógina.
Harmiligt var, at Fróðskaparsetrið ikki fekk høvi at fremja ætlanina.
Tað er helst líka umráðandi við slíkari vísundarligari og søguligari kanning í dag, nú okkara Heimastýrið er 70 ár.
Og ikki minst nú, ið alt bendir á, at bert ein lítil triðingur av Føroya fólki ynskir loysing, meðan góðir tveir triðingar siga nei og velja Ríkisfelagsskap.
Tí hevði tað í hesum sambandi verið upp á sítt pláss, at KVF fer undir óvildugar sendingar við tí fólkaræðisliga í huga, Føroya fólkið at gagni.
Edmund Joensen
løgtingsmaður fyri Sambandsflokkin
RN
Aftur


text:
Pendla.fo og allar funkur á hesi heimasíðu eru ókeypis hjá tær at nýta. Pendla.fo er til fyri at gera tað lættari hjá tær at finna onnur at koyra saman við, frá A til B.
Tú ert vælkomin at heinta tilfar frá pendla.fo til at brúka í ymiskum høpi og miðlum, so sum tíðindamiðlum o.s.fr.
Hevur tú spurningar, ert tú vælkomin at seta teg í samband við okkum.
Vit arbeiða saman við Tórshavnar kommunu, Landsverki, Umhvørvisstovuni og Strandfaraskip Landsins.
Heinta búmerkið, myndir, tíðindaskriv o.a.
Litir á búmerki
Grønt:
- RGB: 103, 181, 73
- CMYK: 64, 0, 88, 0
- Pantone: 361 C
Myrkagrátt:
- RGB: 77, 77, 77
- CMYK: 0, 0, 0, 70
- Pantone: 7540 C


text:
Tiltøk
Páskadagar í hjartanum av Tórshavn
Langa fríggjadag 19. apríl kl.18:00
Marjan Nielsen tosar um tann líðandi Kristus
Jórun Pólsdóttir luttekur við sangi.
Leygardagin 20. apríl kl.18:00
Marjan Nielsen tosar um tað líðandi kirkjuna
Ingmar Berg og Jóhanna Lützen luttaka við sangi
Fyrsta páskadag 21. apríl kl.18:00
Jákup Justinussen tosar um tann sigrandi Kristus
Blátt Gras luttekur við sangi
2. Páskadag 22. apríl kl.18:00
Heri Kjærbo tosar um tað sigrandi kirkjuna
Elsa Maria Dam luttekur við sangi


text:
VAKSIN:
RØRSLA– fyri roynd og óroynd (Master): Kostnaður kr. 1.500 fyri hálvárið
Her eru lið fyri bæði roynd og óroynd vaksin – vant verður í Gundadali. Tey royndu eru viðhvørt til kappingar, ið kallast fyri Master, og er tað bæði til álvara og gaman. Tey óroyndu læra seg grundleggjandi svimjing, og kunnu eftir nøkrum (ella fáum) árum betra sín teknik somikið, at tey gerast før fyri at luttaka í Master-kappingunum – og tær eru bæði í Føroyum og uttanlands. Elsti Master-svimjarir í heiminum er yvir 100 ára gamlir – lesið t.d. meira her:
http://swimswam.com/jaring-timmerman-oldest-masters-swimmer-passes-away-105/ !
Venjingartíðir:
Rørsla1: Týsdagar og hósdagar kl 20.30 – 21.15
Rørsla2: Týsdagar og hósdagar kl 21.15 – 22.00
SVIMJING fyri yngri vaksin (Pre-master): Kostnaður kr. 1.500 fyri hálvárið
Vit fara at gera eina roynd at skipa eitt lið fyri fyrrverandi kappsvimjarar – tey, sum einaferð hava svomið á høgum støði, og sum av einhvørjari orsøk eru givin, men nú hava hug at svimja aftur, um ikki so nógv sum tey á 1. lið. Kanska onkur kann seta sær sum mál at svimja til FM t.d., ella til Master-kappingar uttanlands. Vant verður í Gundadali.
Venjingartíðir:
Pre-master: Lýst verður nærri
SVIMJIVENJING: Kostnaður kr. 1.000 um árið
Hetta er rólig venjing 45 min. um vikuna – vant verður í Eysturskúlanum.
Venjingartíðir:
SKV1: Hósdagar kl 19.30-20.15
KOLLAFJØRÐUR: Kostnaður kr. 700 fyri hálvárið
Havnar Svimjifelag verður nú eisini í svimjihylinum í Kollafirði, um nóg stórur áhugi er. Í fyrsta umfari við einum Rørslu-liði – pláss verður fyri 15 luttakarum. Vant verður 1×60 min. um vikuna.
Venjingartíðir:
RørslaK: Hósdagar kl 20.00-21.00


text:
Barn í Liberia
Í løtuni stuðlar Føroyska barnahjálpin umleið 160 børnum og ungum í Liberia:
- Kostnaðurin fyri at stuðla einum barni er kr. 250,00 um mánaðin.
Kostnaðurin fyri at uppihalda einum barni í Libera er 100 USD um mánaðin, so í krónum skiftir upphæddin alt eftir gjaldoyravirðinum.
Flestu børnini, sum fyrr búðu á barnaheiminum, ið Føroyska barnahjálpin rak, eru foreldraleys ella búðu har, tí foreldrini ikki høvdu ráð at forsyrgja teimum. Tí hava vit gjørt av ikki at sleppa hesum ungu hóast fleiri teirra nú eru yvir 18 ár. Vit ynskja, at Barnahjálpin skal verða verandi teirra avvarðandi, tí tey hava ongan annan. Vit stuðla teimum tí víðari í lívinum og við útbúgving.
Hilda Viderø er leiðari fyri verkætlanini í Liberia og ferðast til Monrovia fleiri ferðir um árið. Hon fylgir væl við í menningini hjá børnunum og tryggjar, at tey fáa góða skúlagongd og hava tað gott.
Skriva til andrea@barnahjalp.fo, um tú ynskir at stuðla barni í Liberia.


text:
Vágs kommuna søkir eftir trimum verkafólkum. Talan er um tíðaravmarkað størv hjá Teknisku deild frá 1.…
Category: Størv
Dagrøktari til Tvøroyrar Kommunu
Søkt verður eftir dagrøktara til tíðaravmarkað starv hjá Tvøroyrar Kommunu at byrja skjótast gjørligt. Um starvið…
Avgreiðslufólk til Betri Banka á Tvøroyri
Vit sóknast eftir einum jaligum, fyrikomandi og effektivum starvsfelaga at starvast á deildini á Tvøroyri. Í…
Tíðaravmarkað starv sum fíggjarleiðari hjá Vágs kommunu
Søkt verður eftir fíggjarleiðara til Vágs kommunu at byrja skjótast tilber og tvey ár fram. Fyri…
Montørur til Rakstrardeildina hjá SEV í Suðuroy
SEV sóknast eftir einum montøri til Rakstrardeildina í Suðuroy. Á Rakstrardeildini hjá SEV starvast í løtuni…
3 farmakonomnæmingar til Tjaldurs Apotek og 1 til Suðuroyar Apotek
Kundi tú hugsað tær eina fjølbroytta og læruríka útbúgving við serkunnleika innan ráðgeving og handfaring av…
Lærupláss sum logistikk næmingur
Varðin Pelagic lýsir eftir logistikk næmingi til setan 1. apríl 2019 ella eftir nærri avtalu. Sum logistikk næmingur kemur tú m.a. at fáast við hesaruppgávur: • Fyrireika og avgreiða skjøl í sambandi við útflutning og sølu • Skipa vøruflutning innan- og uttanlands • Vørugoymslustýring • Samskifti við viðskiftafólk og flutningsfeløg • Aðrar fyrifallandi uppgávur Førleikakrøv Tú skalt hava staðið miðnámsskúla. Lærutíðin er 2 -2,5 ár, og ílærutíðini skalt tú í skúla í Danmark í 7-11 vikur. Vit vænta, at tú ert stinn/ur í enskum og norðurlendskum máli og hevur áhuga og hegni fyri teldu- og KT-skipanum.…
Fyrstilærari til Porkeris skúla
Mentamálaráðið sóknast eftir einum dugnaligum leiðara, ið hevur áhuga fyri námsfrøðiligari og fakligari menning og hegni…
Reingerðarfólk til farloyvisstarv hjá Tvøroyrar kommunu
Søkt verður eftir einum reingerðarfólki til Tvøroyrar kommunu at byrja skjótast møguligt. Talan er um eitt…
P/F Tangavirkið søkir handils/goymslufólki
P/F Tangavirkið søkir eftir einum handils/goymslufólki at starvast fulla tíð Vit ynskja at seta starvi sum…


text:
Løgreglan handtók um fýra tíðina í morgun tveir ungar mans og skuldsett teir fyri rúsdrekkakoyring eftir eitt ferðsluóhapp í miðbýnum í Havn í nátt.
Óhappið hendi í Magnus Heinasonargøtu. Hóast talan er um ein lítlan vegastubba, so megnaðu dreingirnir at gera stóran skaða á ein parkeraðan bil, tá teir royndi at skora seg millum parkeraðu bilarnar í gøtuni.
Tveri ungir mans vóru í bilinum, og teir eru skuldsettir fyri rúsdrekkakoyring.
- Tað vísir seg at annar teirra hevur koyrt, staðfestir vakthavandi á løgreglustøðini.
Annars hevur verið stak friðarligt annað páskakvøld og -nátt, verður upplýst.
Dagføring - les: Hevði endað inni í húsinum stóð garðurin ikki fyri


text:
Vinnuligar fiskiveiðiroyndir eftir svartkjafti í 2018
Vinna09-10-2018 - 17:54 - Jóanis Albert Nielsen
Kunngerðin um veiðu eftir svartkjafti verður nú broytt, soleiðis at 8.382 tons verða tøk til vinnuligar fiskiveiðiroyndir og verkætlanir.
Nøgdin skal veiðast í føroyskum - ella NEAFC øki.
Tey, ið ætla at fremja royndir innan økið, skula senda Fiskimálaráðnum umsókn.
Umsóknarfreistin er kl. 12.00 mánadagin 22. oktober 2018.Umsóknarblaðfæst á heimasíðuni hjá Fiskimálaráðnum,www.fisk.fo, innan stutta tíð.
Eins og áður (fyri makrel og norðhavssild) verður serstakur dentur lagdur á menningar- og nýskapanarvirði umframt virðisøking av veiðuni.
Umsóknir skula lýsa endamál og tíðar- og kostnaðarætlan fyri royndirnar, umframt upplýsingar um fiskifar, reiðskap, útgerð og leiðir.
Ætlandi verður broytingin í kunngerðini um at skipa fiskiskapin eftir svartkjafti 2018 lýst innan nakrar dagar, soleiðis at fiskiskapurin eisini fevnir um vinnuligar fiskiveiðiroyndir í 2018.


text:
Kjarnuuppgávan hjá Roðanum er at veita eina tænastu, sum tekur atlit til tørv, trivnað, fortreytir og sjálvsavgerðarrætt hins einstaka og sum eisini ger tað gjørligt, at verða heima longst gjørligt.
Tænastan, ið verður veitt, skal støðugt stuðla uppundir, at tað at búgva í Runavíkar- Nes- og Sjóvar kommunu er framúr gott og trygt – eisini, tá ein gerst gamal og hevur tørv á “hjálpandi hondum”!
Brennir tú fyri eldraøkinum og fyri at skapa góð og virðilig kor fyri tann aldrandi borgaran, so er tað tær vit leita eftir sum feriuavloysara til Roðan.
Røktarstarvsfólk
Til Eysturoyar røktar – og ellisheim, sambýlini Vesturskin og Sjóvarlon og til heimatænastuna verður søkt eftir sjúkrarøktarfrøðingum, heilsurøktarum, heilsuhjálparum – og eftir fólki uttan røktarfakliga útbúgving, at arbeiða í tíðarskeiðnum frá 01. juni til 31. august 2019.
Arbeiðið umfatar heilsu-og sjúkrarøkt, heimahjálp, stuðul og vegleiðing til borgarar, sum búgva heima og/ella á Eysturoyar røktar- og ellisheimið, Vesturskin og Sjóvarlon.
Arbeitt verður í skiftandi vaktum og í skiftandi vikuskiftum
Reingerðingsfólk
Til Eysturoyar røktar- og ellisheim, Vesturskin og Sjóvarlon verður søkt eftir fólki at gera reint og eftir fólki til vaskaríið á Eysturoyar røktar- og ellisheim. Arbeiði er í dagtímunum gerandisdagar.
Køksrøktarstarvsfólk
Til køkin á Eysturoyar røktar- og ellisheimið verður søkt eftir køksrøktarstarvsfólki. Arbeitt verður í skiftandi vaktum og skiftandi í vikuskiftum.
Lønar- og setanartreytir
Lønar-og setanartreytir eru sambært sáttmála við KAF/Fíggjarmálaráðið og avvarðandi fakfelag.
Um tú ynskir at vita nærri um størvini, ert tú vælkomin at at seta teg í samband við Roðan økistænastuna tlf 478200 ella tpost rodin@rodin.fo
Umsókn
Skrivlig umsókn við avritum av prógvi v.m. skal verða okkum í hendi í seinasta lagi 31. mei 2019.
Umsóknin, merkt “summarfrítíðaravloysari”, skal sendast við telduposti til : rodin@rodin.fo ella við posti til Roðin økistænastan, Friðartún 1, FO 620 Runavík.
Feriuavloysarar til Roðan økistænastuna
Kjarnuuppgávan hjá Roðanum er at veita eina tænastu, sum tekur atlit til tørv, trivnað, fortreytir og sjálvsavgerðarrætt hins einstaka og sum eisini ger tað gjørligt, at verða heima longst gjørligt.


text:
53-4 Uppskot til samtyktar um góškenning av roknskapi fyri Ķleggingargrunnin fyri Fųroyar fyri fķggjarįriš 1998
A.
Upprunauppskot
B. 1. višgerš
C. 2. višgerš
Įr 2000, 15. februar, legši Hergeir Nielsen, lųgtingsmašur, vegna lųgtingsgrannskošararnar fram soljóšandi
Uppskot
til
samtyktar
Vķsandi til nišanfyristandandi frįgreišing samtykkir Lųgtingiš at góškenna roknskapirnar hjį Ķleggingargrunninum fyri Fųroyar fyri fķggjarįriš 1998.
Frįgreišing frį lųgtingsgrannskošarunum:
1. Lógargrundarlag:
Lógargrundarlagiš undir Ķleggingargrunninum er »Lov nr. 28« frį 29. januar 1964 »om en investeringsfond for Fęrųerne m.v.«, sum broytt viš »Lov nr. 217« frį 27. maj 1970, »Lov nr. 153« frį 31. mars 1976 og »Lov nr. 566« frį 16. november 1977.
Viš lógarbroytingini ķ 1976 fekk heimastżriš heimild at įseta nęrri reglur fyri virki grunsins. Į landsstżrisfundi tann 1. desember 1978 samtykti landsstżriš reglugerš um stżriš fyri og virksemiš hjį grunninum. Tann 13. oktober 1992 samtykti landsstżriš at broyta reglugeršina, og varš hendan lżst viš kunngerš nr. 148 frį 20. oktober 1992 um virksemiš hjį Ķleggingargrunninum fyri Fųroyar. Landsstżriš hevur sķšani viš kunngerš nr. 119 frį 23. oktober 1996 lżst nżggjar reglur um virksemiš hjį grunninum. Landsstżriš velur nś allar 5 stżrislimirnar. Frammanundan valdi lųgtingiš 2 av stżrislimunum.
2. Endamįl:
Sambęrt § 3, stk. 1, ķ »Lov nr. 28« frį 29. januar 1964 viš seinni broytingum er endamįl grunsins at veita lįn til stųrri almennar ķlųgur, iš verša mettar at vera neyšugar til menning av vinnulķvinum, og har nóg mikiš av fķgging ikki kann śtvegast į annan hįtt. Eisini kann grunnurin, sambęrt § 3, stk. 2, av teimum rentum og avdrįttum, iš eru afturgoldin, veita lįn til vinnurekandi og vinnufelagsskapir, sum verša hildnir at virka til frama fyri vinnulķviš sum heild, ķ tann mun fķgging ikki fęst frį ųšrum.
Sambęrt § 5 ķ kunngeršini um virksemiš hjį grunninum skulu lįn einamest veitast til almennar ķleggingar, sum śt frį einum samfelagsligum heildarsjónarmiši gagna framtųkumųguleikum hjį fųroyska samfelagnum. Harumframt kunnu veitast lįn til stovnar ella grunnar, sum veita lįn ella annan stušul til privatar, almennar ella hįlvalmennar vinnufyritųkur og fķggjarstovnar.
3. Fķggjarvišurskifti:
Sambęrt § 8 ķ kunngeršini veršur bókhald grunsins umsitiš av Fųroya Gjaldstovu, og rentur og avdrųg av veittum lįnum skulu rindast gjaldstovuni.
Sambęrt kunngeršini skal roknskapur grunsins grannskošast av lųggildum grannskošara, og skal grannskošaši roknskapurin sendast landsstżrinum til góškenningar og forsętismįlarįšnum til kunningar.
4. Yvirlit yvir rakstur 1994-98:
Til tess at kunna lųgtingiš um ta fķggjarligu gongdina, er gjųrdur ein samandrįttur av įrsroknskapunum fyri 1998, og til samanberingar eru roknskapartųlini fyri 1994-1997 tikin viš.
1) Ķ 1991 setti grunnurin 70 mió.kr. av ķmóti tapi av lįnum til Ķdnašargrunnin, sum tį var ķ fķggjarligum trupulleikum. Henda avseting varš afturfųrd ķ 1995 og 1996, og Ķdnašargrunnurin hevur sķšani goldiš lįnini aftur.
5. Yvirlit yvir gongd ķ fķggjarstųšuni 1994-1998:
Restskuldin į lįnum ultimo 1998, kunnu śtgreinast soleišis:
6. Roknskapargrannskošanin:
Lųgtingsgrannskošararnir hava gjųgnumgingiš įrsroknskapin og grannskošanarprotokollina til tess at vissa seg um, at rętt er fariš fram bókhaldsliga og roknskaparliga hjį grunninum.
7. Višmerkingar:
Vķsandi til lųgtingsmįl nr. 16/4 1998 samtykti lųgtingiš uppskot til samtyktar frį lųgtingsgrannskošarunum um at góškenna roknskapirnar hjį Ķleggingargrunninum viš m.a. nišanfyristandandi višmerkingum:
"Talan er um ein sera mśgvandi almennan grunn, sum hevur eina eginogn uppį umleiš 600 mió. kr. Sum er, liggur grunnurin uttanfyri fķggjarlóg og landsroknskap, og lųgtingsgrannskošararnir meta ikki, taš er rętt, at ein nevnd einsamųll kann disponera yvir hesum stóra almenna kapitali. Vandi er fyri, at stór lįn śr hesum grunni kunnu avlaga virksemiš ķ landinum, um hesi lįn verša veitt uttan fyrilit fyri teim fķggjarligu karmunum, lųgtingiš leggur viš įrligu fķggjarlógunum.
Lųgtingsgrannskošararnir meta, at višurskiftini ķ Fųroyum eru sera nógv broytt, sķšani grunnurin upprunaliga varš settur į stovn viš lóg ķ 1964 og sķšani lógarbroytingina ķ 1976, og lųgtingsgrannskošararnir heita tķ į landsstżrismannin um sum skjótast at endurskoša lógargrundarlag, endamįl, leišsluviršurskifti, umframt tilknżti til fķggjarlóg og landsroknskap."
Viš skrivi dagfest 19. mei 1999 heittu lųgtingsgrannskošararnir į landsstżrismannin um at boša frį, hvųrji tiltųk hann hevši sett ķ verk hesum višvķkjandi.
Ķ skrivi dagfest 6. juli 1999 bošaši landsstżrismašurin frį, at ongi tiltųk tį vóru sett ķ verk, men at hann stórt sęš var samdur ķ teim sjónarmišum, lųgtingsgrannskošararnir hųvdu fųrt fram, og landsstżrismašurin upplżsti, at hann fór at taka mįliš uppaftur beint eftir summarfrķtķšina.
Viš skrivi dagfest 17. november 1999 heittu lųgtingsgrannskošararnir į landsstżrismannin um at boša frį, hvat sķšani er hent ķ hesum mįli, og ķ skrivi dagfest 2. februar 2000 bošaši landsstżrismašurin frį, at fólk nś er sett at gera neyšuga śtgreiningararbeišiš. Lųgtingsgrannskošararnir įtala, at arbeišiš ongan veg er komiš, og heitt veršur į landsstżrismannin um at fįa arbeišiš frį hondini, so Lųgtingiš kann taka stųšu til mųguligar ivaspurningar fyrst ķ komandi tingsetu.
1. višgerš 17. februar 2000. Mįliš beint beinleišis til 2. višgerš.
2. višgerš 23. februar 2000. Uppskot til samtyktar samtykt 21-1-0. Mįliš avgreitt.


text:
Frá 01. juli – 07.juli 2018 hava kappingarliðini hjá dreingjunum
hjá Støkk verið á venjingarlegu í Nakskov.
Fyrrverandi høvuðsstaðurin í Danmark innan amboðsfimleik,
Nakskov, tók væl ímóti ferðaliðnum. Dreingirnir vandu í sera væl útgjørdu
fimleikahøllini, sum var tann fyrsta av sínum slagi í Danmark
Túrurin var væl fyriskipaður, og dreingirnir hava hesa knøppu vikuna vant flestu dagarnar í 4 tímar.
Hóast dugliga var vant, var eisini pláss fyri nøkrum útferðum í
góðveðrinum. Alt ferðaliðið, sum taldi 28 ferðandi, var bæði í Lalandia og í
Klutenborg Safaripark, sum eru nærhendis Nakskov.
Vanliga venja kappingarliðini í amboðsfimleiki hjá Støkk, uml. 10 tímar um vikuna árið runt, men hava tó summarferiu í ein mánað, umframt stuttan jólastøðg.
So hóast summarferian stendur fyri durum hjá kappingarfimleikarunum, sum hava verið á ferð, hevði túrurin stóran týdning fyri sosialu samveruna og venjingina sum heild.
Høvðusvenjarin hjá kappingarfimleikarunum á amboðssíðuni hjá
Støkk er Pól Esper Hansen úr Skálafirði. Pól Esper hevur síðani piltur gjørt
nógvan fimleik, við fleiri FM-heitum í sjáttuni. Hann hevur fleiri ára royndir
sum venjari hjá kappingarliðum og hevur eisini roynt seg sum venjari á
landsliðnum. Harumframt er Pól Esper ein av fáu føroyingum, sum er altjóða
dómari innan amboðsfimleik.


text:
VALA GLASHANDVERK
Bjørg Djurhuus stendur á høvuðsgongini niðri við bókasavnið á Frælsinum við einum trækassa og hyggur væl nøgd inn í eitt framsýningarskáp. Á einum uppslagi stendur við vakrari spjaldraskrift: “Vøkru glaslutirnar hava næmingar í 5. og 7. flokki gjørt í smíð saman við Jóannisi og lesandi á Námsvísindadeildini.” Á trimum hillum standa prýðiligir glaslutir, fleiri átøkir veruligum glaslistaverkum.
Hetta skúlaárið er Bjørg ikki so nógv at síggja í Skúlanum á Fløtum, tí hon hevur farloyi frá sínum starvi sum skúlalærari og undivísir í linjugreinini smíð á Námsvísindadeildini. Umframt læraraútbúgving, hevur Bjørg hægri útbúgving innan list. Hon sigur soleiðis frá:
“Børnini hava gjørt glasverkini í sambandi við eina próvtøku hjá lesandi á Námsvísindadeildini. Bert tveir skúlatímar eru brúktir at evna til og gera liðugt. Hetta vísir, hvussu lætt og skjótt kann vera at arbeiða við glasi, og hvussu lætt tað er at fáa nøkur øgiliga góð úrslit burturúr. Skúlin á Fløtum hevur ikki sín egna glasovn, so tað ber ikki til at brenna glas her í skúlanum. Men til alla lukku hevur Setrið ein, og har sluppu vit framat.” Bjørg greiðir róliga frá og vónar, at nýggi skúlin út á Fløtum fær ein stóran ovn, sum kann brenna glas.
Sjálvt arbeiðið er gjørt í smíðstovuni, har eru røttu amboðini, tengur og onnur tól at klippa og skera við. Bjørg sigur, at til ber at fara rættliga langt niður í aldri, tá ið soleiðis verður arbeitt við glasi, og tí kunnu fleiri árgangir fáa gleði av tí. Hon vísir á, at námsætlanin í smíð leggur upp til, at eisini verður arbeitt við eitt nú glasi og metalli, og at næmingurin sjálvur skal seta merki á tað, hann skapar. Hon heldur, at vanliga útbreidda hugsanin um lærugreinina smíð er, at fakið skal vera ein lopfjøl til eitt handverkarayrki heldur enn at vera listahandverk. Og soleiðis eigur tað ikki bara at vera.
Næmingunum dámdu sera væl at skifta timbur út við glas, fleiri vildu hava sín lut heim við beinanvegin. Hugtakandi listahandverkini sleppa tó fyrst at standa í skápinum í nakrar dagar, so onnur fáa gleði av at síggja tey.


text:
Bókaminni
Steinbíturin
Eg minnist eina rúgvu av bókum og bløðum úr mínum barndómi. Bæði danskar og føroyskar barnabøkur. Tæ…
Frá glæstribókum til tranabøkur
Fyrst vóru Glæstribøkurnar. Dunnubilla horvin, sum eg “las” fyri lítlu systur míni, sum lá í vøgguni…
Hylurin
Í Míni jólabók 1950 hava hesi skrivað søgur og sangir: Jákup M. Kjeld, Marius Johannesen, Samuel Joh…
Svalbards Robinson
Svalbards Robinson kom út í 1951, í føroyskari týðing eftir Per Mohr. Janus Kamban, mammubeiggi, tek…
Teresita
Teresita og aðrar smásøgur kom út í 1966. Læraraskúlanæmingar høvdu týtt søgur úr ymsum londum. Næmi…
Eg vil heldur lukta blómurnar
“The Story of Ferdinand” er barnabók, ið Munro Leaf skrivaði í 1936. Bókin er prýdd við tekningum ef…
Eg vil heldur lukta blómurnar
“The Story of Ferdinand” er barnabók, ið Munro Leaf skrivaði í 1936. Bókin er prýdd við tekningum ef…
Blindur er bókleysur maður
Ásta og eldgosið í Oyggjunum kom út í Íslandi í 1973, og longu árið eftir, í 1974, gav Føroya Lærara…
Træið, ið gav
The Giving Tree kom út fyrstu ferð í 1964. Tað er Shel Silverstein, sum bæði hevur skrivað og teknað…
Nils Holgarsson
Nils Holgarsson og sjáldsama ferð hansara gjøgnum Svøríki eftir Selmu Lagerløf kom út á føroyskum í …
Eg havi leitað
Framíhjálestur eftir B. B. Møller er ein skúlabók við seks ævintýrum úr ymsum londum. Hon kom út í 1…
Jugga
10. flokkur í Sandoyar Meginskúla gav í 1974 bókina Biddaradrongurin Jugga út eftir Kirsten Bang. ka…
Bókameiri
Satt at siga, so minnist eg ikki ordiliga, nær eg lærdi at lesa, haldi meg altíð havi lisið, tó neyv…
Barnarímurnar
Barnarímur eftir Hans A. Djurhuus kom út fyrstu ferð í 1918 í Smáskriftum Varðans, síðan í 1992 á fo…
Raska Annika
Raska Annika eftir Elsu Beskow kom út í 1984 á Nýlendi. Míni fyrstu barnabókaminni eru fleir…
Kálvamuan
Kálvamuan var fyrstu ferð á prenti í 1949 í søgusavninum Søgubókin, sum Sigrið av Skarði Joensen rit…
Ronja!
Ronja ránsmansdóttir eftir Astrid Lindgren kom út á føroyskum í 1984. Ilon Wikland myndprýddi. Elin …
Tá ið eg var lítil
Degningsælið eftir Jens Paula Heinesen kom út í 1953 á forlagnum Blaðstarv. Tá ið eg var lít…
Mamma, hvussu?
Mamma, hvussu? eftir Sten Hegeler kom út á føroyskum í 1971. Steingrímur Weihe týddi, og Hitt føroys…
Tá eg minnist barnabøkur
Maðurin, sum skuldi halda hús eftir eftir David McKee kom útí 1973 á Bókadeild Føroya Lærarafelags …
Brøðurnir Leyvuhjarta
Astrid Lindgren: Brøðurnir Leyvuhjarta, kom út á svenskum í 1973, á føroyskum í 1980 í týðing hjá He…
Mín fyrsta lesibók
Fyri nøkrum árum síðani fann mamman eina gamla poesibók hjá systur míni. Bókin er frá 1973. Har, mit…
Eitt forvitið barn
Lambamæið eftir Sigurð Joensen kom út í 1960 á Ungu Føroyum. Frida í Grótinum hevði myndprýtt. …
Barnaminni
Harriet Beecher Stowe: Tummasar smátta Theodor Hansen týddi Edward Fuglø gjørdi permuna Bók…
Reint Shakespeare
Seriemagasinet var eitt blað, sum Interpresse gav út frá 1968 til 1984. 314 bløð komu út tilsamans í…
Mín fyrsta lesibók
Poul E. Petersen: Mín fyrsta lesibók, kom út í 1967 og var ætlað í byrjanarundirvísing í føroyskum …
Grísar og sjórænarar
Store Grisen eftir Harald Bergstedt kom út í 1941, og Sørøvere i Grønland eftir Kirsten Bang kom út …
Í skýming
Í skýmingini Sofía Petersen hevur skrivað, og Elinborg Lützen myndprýddi. Bókin kom út á fyr…
Mítt íkast til eitt barnabókaminni
Ungu Føroyar var eitt barna- og unglingablað, sum kom út 1907-1915. Blaðstjórar vóru Símun úr Konoy …
Feðgar á ferð
Feðgar á ferð Bókin kom út fyrstu ferð í 1940, síðan er hon útkomin seks ferðir aftrat. H…
Andras Dunna og eldgosið í Vestmannaoyggjum
Rúna Gísladóttir og Þórir S. Guðbergsson: Ásta og eldgosið í Oyggjunum Hanna Lisberg týddi. Føroy…
Vi på krageøen
Vi på Krageøen eftir Astrid Lindgren, sum fyrst var ein sjónvarpsrøð og filmur, og síðan kom út sum …
Emil og eg
Emil úr Lønnebergi eftir Astrid Lindgren. Hon kom út á føroyskum í 1978. Ikki sørt at beini…
Góðar bøkur eru bøkur fyri menniskju
Palla Pumm eftir A. A. Milne. Winnie-the-Pooh eftir A. A. Milne kom út á enskum í 1926 og á donsk…
Besettur av bókabasilluni
Kim-bøkurnar komu út í 1957-1973. Rithøvundurin var Bengt Janus Nielsen, sum skrivaði undir dulnevni…
Glæstribøkurnar
Myndabøkur: Fleur Conkling: Gelli-smelli skúlabussurin, Irma Wilde: Dunnu Billa horvin, Tríggir s…
Børnini á Frostmofjallinum
Barnabók eftir Lauru Fitinghoff, 1907, í danskari týðing, 1949. Leiðin til eina av mínum fyr…
Guli námsdepilin
Battler Britton var ein teknirøð, sum upprunaliga kom út í juli 1958 til juni 1986. Tað var um Wing …
Ein pakki kom úr Keypmannahavn
Heidi eftir Johanna Spyri H. Hagerup København 1943, 8 oplag Vit skulu hugsa okkum aftur …
Bara tað ónda ikki var
Jules Verne: Kring jørðina í kavbáti. Jákup M. Kjeld týddi Føroya Lærarafelag 1963 Eg …
Navnleysa bókin
Jan-bøkurnar var ein røð av 81 dreingjabókum, sum Knud Meister og Carlo Andersen skrivaðu. Tær komu …
Navnleysa bókin
Jan-bøkurnar var ein røð av 81 dreingjabókum, sum Knud Meister og Carlo Andersen skrivaðu. Tær komu …
Søgan um Babar
Fyrsta bókin um fílin Babar eftir franska høvundan Jean de Brunhoff, Histoire de Babar, kom út á fro…
Palo í Grønlandi
Skrivað: Knud Hermanssen Teknað: Ernst Hansen Týtt: Jóhannes Enni Føroya Lærarafelag gav út…
Snjóhvíta og aðrar søgur
Snjóhvíta: ævintýr fyri børn Símun av Skarði týddi Fram 1925 Pápi las mestsum hvørt kv…
14 ævintýr
14 ævintýr eftir H. C. Andersen Christoffur Lützen týddi Tórshavn 1943 Tá ið eg k…
Frændaleysur
Hector Malot: Frændaleysur Jákup M. Kjeld týddi Føroya Lærarafelag 1961 (uppafturprentað: 1973…
Rannvá
Dagmar Joensen-Næs: Rannvá Egið Forlag: 1971 Hetta er fyrsta bók eftir føroyskan kvinnuli…


text:
Orð: Kristina Toftegaard
Friðleysa sál á foldum her
finna vil eydnu og gleði.
Alt her á foldum boð tær ber
um Harrans veldi og megi.
Jesus tær bjóðar til sín inn,
gevur tær frið í sál og sinn’,
tak móti hansara náði.
Friðleysa sál, sum foldum á
leitar tær æru og veldi,
kanska tú brátt á deyðastrá
starir at æviga eldi.
Fáfongt og tómt á jørð alt er,
tá ið tað hvølt úr hini verð
ljóðar: nú skeiðið er runnið!
Á, um tú kendi friðin tann,
ið er hjá Kristi at finna,
kendi tað blóð, á krossi rann
fyri tær sælu at vinna,
kendi at hvíla trúnni í,
kendi tær hjálp í dagsins stríð’,
tá vart tú ríkasti maður.
Drottur er ein, ið fevnir øll,
sum sær í trúgv til hann leita,
mettar øll svong og vermir køld,
bert tey á hann vilja heita.
Hann gevur treysti tær á ferð,
drotturin mikli Jesus er,
vegurin, sannleikin, lívið.
Leiti eg, Jesus, á tín fund,
boygdur av syndini niður,
veit eg, tú grøðir sál og lund,
har, sum tú valdar, er friður.
Goym meg, o, Jesus, tætt hjá tær,
skýli tú ver mót synd hjá mær,
skjøldur mót freistinga ørvum.


text:
Orð: Theodor Janson
Týtt: Jákup Olsen
1. Tann dagin, Jesus frelsti meg,
tað var so sæl ein stund;
hann syndir mínar tók á seg,
tað var so sæl ein stund.
Hann segði tá: Eg fyri teg
læt lívið, kom og trúgv á meg!
Eg kom og slapp frá byrðini –
tað var so sæl ein stund.
Niðurlag:
Tað var, tað var so sæl ein stund,
tað var, tað var so sæl ein stund;
tá Jesus gav mær hjartafrið,
tað var so sæl ein stund.
2. Eg syngi um hans kærleika
við gleði, tí hann gav
mær frið og tveitti syndina
í djúpa, djúpa hav;
hin lukka ikki metast kann
við nakað, sum á fold eg fann;
og skjótt, so skal eg Jesus sjá
og vera honum hjá.
3. Til hann eg bjóði syndarum
og sigi við teir tá:
Kom, boygg teg fyri Lambinum,
og tú skalt náði fá!
Hans blóð, tað er tær sálarbót;
um tú tí taka vilt ímót,
so fært tú frið við krossins fót –
áh, sæla, sæla stund!


text:
Samandráttur av aðalfundinum 2011
Tey fylgjandi punktini vóru øll sammælt viðtikin á aðalfundinum t. 18. august 2011.
- Nevndin:
- Jógvan Jákupsson er nýggjur kassamaistari
- Limberg Michelsen er afturvendandi vevmeistari
- Súni Joensen er nýggjur sosialur samskipari
- Heini Reinert er afturvendandi skrivari
- Ása Johannesen er afturvendandi nevndarsamskipari
- Árliga limagjaldið varð hækkað frá 50,- kr. til 200,- kr.
Semja var um, at 50,- kr. er óneyðuga lágt, og at nýggja upphæddin vónandi fer at geva felagnum betri sømdir, at skipa fyri meir áhugaverdum tiltøkum.
- Felagið hevur fingið nýggjar viðtøkur.
Viðtøkurnar eru at finna her.
- Felagið hevur fingið nýggja almenna stevnu.
Stevna felagsins er sokallaða keypmannahavnaryvirlýsingin um átrúnað í almenna rúminum og finst her.
Onnur evni, ið vóru uppá tal umfataðu, at nýggi kassameistarin ætlar sær at skráseta felagið og seta upp nýggja konto, at sosiali samskiparin fer at taka sær av felagsins tilveru á Facebook, og at skrivarin skal geva nýggju nevndini ymiskar neyðugar upplýsingar.
Limagjald fyri komandi ár verður sjálvandi ikki kravt inn fyrr enn kassameistarin hevur fingið nýggju kontoina í rætt lag.
Gudloysi


text:
Manchester United-leikarin Michael Carrick greiður nú frá á Twitter, hví hann ikki hevur leikt nakran dyst síðani september.
– Eg vil bara greiða frá míni støðu síðani tað eru mong sum hava spurt um eg eri OK og hví eg ikki havi leikt nakran dyst seinastu vikurnar, skrivar Carrick millum annað í fráboðanini sum kann lesast niðanfyri.
Here is a statement in relation to my recent fitness. Thank you. pic.twitter.com/RN3TOE9VT4— Michael Carrick (@carras16) 24. november 2017
Um tú veitst okkurt, sum VP ikki veit - skriva so til vp@vp.fo


text:
Danska stjórnin samtykti í gjár eitt lógaruppskot, sum skal geva lesandi størri rásarúm og fleksibilitet. Tey, sum hava lokið bachelorútbúgving fáa nú væl betri møguleikar at royna seg á arbeiðsmarknaðinum áðrenn víðari lestur.
Sum nú er, eru bachelorar bara tryggjaðir eitt pláss á kanidatútbúgvingini, um teir halda fram við útbúgvingini beinanvegin. Men nú verður hetta trygdarnetið útvíðkað í trý ár. Tað gevur bachelorum møguleika at steðga á aftaná lokna bachelorútbúgving, royna seg á arbeiðsmarknaðiunm í nøkur ár - samstundis sum tey eru tryggjað eitt pláss á teirra yvirbygningsútbúgving.
Lógarbroytingin kemur eisini teimum føroyskt lesandi í Danmark til góðar.
Lesandi fáa fleiri valmøguleikar
Haraftrat vera fleiri møguleikar at lesa hálva tíð, og tað verður eisini møguligt at taka eina 1 ára langa akademiska kandidatútbúgving.
Vónin hjá stjórnini er, at lesandi í Danmark uppá hendan mátan fáa fleiri valmøguleikar, enn tey hava havt higartil. Tað verður satsað uppá lívlanga læring, har tað verður meira natúrligt at byggja uppá sína útbúgving seinni í yrkisleiðini, aftaná mann hevur roynt seg nøkur ár á arbeiðsmarknaðinum.
- Hetta fer at gera mun
Útbúgvingarmálaráðharri Tommy Ahlers, sum hevur staðið á odda fyri uppskotinum, fegnast um, at allir Fólkatingsins flokkar samtyktu lógaruppskotið í gjár.
- Hetta fer at gera veruligan mun fyri tey lesandi og fyri tey arbeiðspláss, sum skulu seta tey í starv seinni. Eg hopi samstundis, at hetta kann vera byrjanin til eina útbúgvingarskipan, har mann leypandi kann koma aftur á universitetið fyri at fáa nýggja vitan, sigur Tommy Ahlers í almennum skrivi.
##med2##
Tommy Ahlers vissar fyri, at fleiri fyritøkur eru til reiðar at taka ímóti nýútbúnum bachelorum. Hann hevur nevniliga gjørt eitt lyfti um hetta saman við fleiri enn 100 ymsum donskum fyritøkum.
Nýggja lóggávan verður sett í gildi frá 1. juli 2019, og longdin av rættargildinum gongur aftur til 1. januar 2019, sum vil siga, at tey, ið enda sína bachelorútbúgving í ár, kunnu fáa ágóðan av hesum.


text:
Sunda kommuna
Sunda kommuna gjørt íløgu í vatnið fyri 3,5 milliónir
Í vikuni varð nýtt vatnreinsiverk tikið í nýtslu í Sunda kommuna. Talan er um nútímans og stásiligt reinsiverk oman fyri bygdina Norðskála fyri áleið 3,5 milliónir krónur.
Sunda kommuna skrivar á heimasíðu sínari, at HPH Smíð hava bygt húsið, og at Nomatek hava sett reinsiverkið upp. Nýggja reinsiverkið kann reinsa upp til 250 tons av vatni um tíman.
Sunda kommuna greiðir víðari frá, at Reinsiverkið letur vatn til bygdirnar Oyri, Oyrarbakki, Norðskála, og at leiðing eisini er løgd um sundið yvir til leguhúsið í Nesvík.
Hetta er seinasta íløgan, sum kommunan hevur gjørt í reinsiverk, og eru nú í alt 9 vatnreinsiverk runt um í kommununi.
Tað var varaborgarstjórin og formaður í Teknisku nevnd, Sonni Samuelsen, sum fekk heiðurin at skrúva vatnið frá, tá ið reinsiverkið varð tikið í brúk.


text:
Rætting
TB | 28/03/12
Í greinini, har fyrsti dysturin hjá TB í Effodeildini varð umrøddur, skrivaði undirritaði, at tað var knæ áloyparans, sum slóg málverjan hjá TB, Ivan Stojkovic í óvit. Hetta vísir seg tó ikki at vera satt. Tað var nevnuliga so óheppið, at okkara egni Eirikur Magnusarson kom at bresta saman við serbiska málverjan, og sostatt sláa hann í óvit. Bresturin var somikið harður, at Eirikur sjálvur fekk snudd, og kundi ikki venja mánakvøldið. Tá vit fingu orðið á Eirik, kundi hann eisini greiða frá, at talan var um ein harðan brest, men at hann og Ivan fóru báðir at verða klárur til dystin sunnudagin, sum verður við Løkin í Runavík móti NSÍ.
Vit vilja umbera mistakið


text:
HandveðsLán
Eitt HandveðsLán er eitt lán við trygd í peningi, ið stendur á eini bundnari innlánskontu.
Rentan á HandveðsLáninum er 2,0% stig omanfyri rentuna á innlánskontuni um peningurin stendur á kontu í Suðuroyar Sparikassa, annars eftir avtalu um í øðrum føroyskum peningastovni. Kostnaðir fyri HandveðsLán eru avgreiðslugjald og eitt eyka gjald, um innlánskontan er úr øðrum peningastovni.
Afturgjaldstíðin fyri HandveðsLán verður avtalað nærri.
Umráðandi er fyri privatpersónar búsitandi í Føroyum, at hugsa um, at rentuskattur verður goldin fyri rentuinntøkurnar á innláninum, meðan rentuútreiðslurnar fyri lánið ikki kunna trekkjast frá. Tað merkir, at kostnaðurin eftir skatt fyri lánið er hægri enn tey 2% stigini omanfyri, tí tú eisini skalt takað hædd fyri rentuskattinum á innláninum.


text:
Skúlin dettur niður ímillum
26. august 2015
Skúlin skal vera til fyri næmingarnar - fyrst og fremst.
Tað tænir ikki børnunum, at landið og kommunurnar eru saman um at skipa og gjalda fyri fólkaskúlan. Kommunurnar hava ábyrgd av fysisku karmunum, og landið ábyrgdina av lønum, lestrarætlanum o.s.v. Hetta er sum at royna at seta seg á tveir stólar. Ein dettir niður ímillum.
Vit kunnu ikki liva við, at skúlabørnini skulu líða undir, at landið og kommunurnar ikki finna útav, hvør skal hava ábyrgdina av fólkaskúlanum.
Hesum vilja vit fáa greiði á.
Gott val.
Mai Laksáfoss Simonsen
Valevni Sambandsfloksins til løgtingsvalið
RN
Aftur


text:
Orð: Jóannes Patursson
1. So skammar á fold eru stundir,
hví skulu vit tá skilja sundur
og birta upp øvundar loga,
sum út spillir verk várt og huga?
2. Hví goyma vit glaðast tað illa,
sum granna vár’ mest er at spilla,
hví liggur oss lættast for huga
at leggja hans lýti til skoða?
3. Hví seta vit hart móti hørðum
og halda í hernað mót øðrum,
hví mennir seg maður at brótast,
so mein skal av meini víst njótast?
4. So skammar á fold eru stundir,
títt svíður tó heimurin undir,
at øvundin mest hevur veldi
og øsir við eitrandi eldi.
5. So skammar á fold eru stundir,
so stokkutur veraldar fundur;
um hatrið var hóttað av vegi,
tá halgaði Guð vára gleði.
6. Varð dimmið úr hjartanum rikið,
tá dvínaði vreiði vár mikið,
tá flýddi tað flagd, okkum østi,
og friðurin vitjaði bróstið.
7. Sum Jesus frá krossinum sigur,
sín faðir so sømliga biður,
at hann vildi frelsa og náða
teir menn, honum vóru at bága.
8. Og søkir mín Kristus um sømdir
for meg, sum av syndum var dømdur,
má eg tá ei royna mítt megi
at mennast á miskunnar vegi.
9. Tá signa skal Guð mínum starvi,
tá eri eg sælasti arvi,
mær lívið og levnað hann gevur
ta lukku, sum ljós hans um bregður.
10. Fyrst Guðs ást hjá mær finnist aftur,
tá fellur mær vegurin lættur,
mær sjálvum og so mínum granna
til sælasta lívið at sanna.


text:
Sálarfrøðingur ella sálarviðgeri til Blákrossheimið
Søkt verður eftir sálarfrøðingi ella sálarviðgera til Blákrossheimið – DAT-Ung 15-18 ár.
Høvuðsarbeiðið er á deildini DAT-Ung hjá Blákrossheiminum, ið er staðsett í Tórshavn. Tó verður
ferðing millum høvuðsdeildina, sum er Blákrossheimið á Nesi, og deildina DAT-Ung. Viðgerðin er
skipað sum DAT-viðgerð (Dialektisk atferðar terapi). DAT-Ung er eitt ambulant viðgerðartilboð, sum
verður skipað við m.a. staksamrøðum og bólkaviðgerð. Í DAT-Ung deildini kemur tú at arbeiða saman
við einum sálarfrøðingi, og tit eru partur av viðgerðartoyminum hjá høvuðsdeildini.
Vit rokna við, at tú:
hevur útbúgving sum sálarfrøðingur ella sálarviðgeri frá hægri lærustovni. Tað er ein
fyrimunur, um tú hevur góðkenning og royndir við DAT-viðgerð.
hevur lætt við at koma í samband við menniskju og hevur áhuga at arbeiða við ungum.
hevur evni at arbeiða sjálvstøðugt.
ert álitisvekjandi og hevur góð innlivingar- og samstarvsevnir.
vilt arbeiða samsvarandi hugsjónini hjá Bláa Krossi Føroya.
Løn/setanartreytir:
Talan er um fulltíðarstarv. Lønin og aðrar setanartreytir verða ásettar sambært sáttmála millum
avvarðandi yrkisfelag og Fíggjarmálaráðið.
Umsókn saman við prógvum, viðmælum v.m. skal vera okkum í hendi í seinasta lagi 7. desember
2018 kl. 12.00.
Byrjað verður í starvinum 1. Feb. 2019
Nærri fæst at vita um starvið, við at venda sær til Jüttu J. Olsen, leiðara á Blákrossheiminum. T-post: jutta@blakross.fo, ella tlf. +298 770 770
Umsóknin skal sendast til:
blakrossheimid@blakross.fo
Att.: Jütta J. Olsen, leiðari
6. jun 2019
1. jun 2019
3. jun 2019
27. mai 2019
3. jun 2019
27. mai 2019
12. jun 2019
3. jun 2019
28. mai 2019
4. jun 2019


text:
ÍF Kappróður bjóðar øllum feløgum, at verða hjartaliga vælkomin til Varmakelduróðurin, ið verður leygardagin 4 juli 2015.
Sum vanligt byrjar Barnaróðurin kl 13 og FM-róðrarir kl 15.
Allir luttakandi bátar til barnaróður skulla verða komnir at standa á bátaøkinum í seinasta lagið kl 12.
Bátarnir sum luttaka í FM róðrinum skulla verða á bátaplássinum í seinasta lagið kl 14
Við dráttin (1) verða numrini útflýggjaði. Har verða eisini fólk, sum taka ímóti og ávísa pláss til bátarnar at standa.
Á pierinum (2) er brúgv til manningarskift og har koma eisini størri akfør at parkera.
Ábit til róðrafólk verður í hølum hjá ÍF kappróðri, ið liggur við dráttin (1).
Steypa handan (3) verður við Mentunarhúsið.
...
Mere
Skjótt gongur tíðin, og leygardagin skulu rógvararnir aftur í eldin. Hesuferð verður róð á Tvøroyri og sagt verður frá góðum veðri leygardagin. Vónandi fara vit at síggja fleiri spennandi og tættar róðrar.
Startrøðin sæst við at trýsta á HER.
Mere
Komandi vikuskifti verður jóansøka hildin á Tvøroyri. Innbjóðing og kort yvir róðrarøkið eru send okkum frá FSR. Feløgini vera biðin um at bera boðini víðari til rógvararnar, soleiðis at øll kunnu seta seg inn í viðurskiftini viðvíkjandi róðrinum á jóansøku.
Trýst HER fyri at síggja innbjóðingina til stevnuna.
Trýst HER og HER fyri at síggja kortini yvir róðrarøkið.
Mere
Á nevndarfundi í Róðrarsambandinum í gjárkvøldið gjørdi nevndin av at fara at skipa fyri dómaraskeiðum fyri nýggjar dómarar. Nevndin heldur, at tað er brúk fyri fleiri dómarum, sum skulu setast við komandi tvey árini. Kunnandi skriv um skeiðið er sent til feløgini og er eisini at finna á Facebook-vanganum hjá Róðrarsambandinum.
Freistin at boða frá luttøku er 1. juli.
Trýst HER fyri at lesa kunningarskrivið.
Mere